title: Total Recall (vuoden 2012 elokuva)

text: Total Recall on vuonna 2012 ensi-iltansa saanut Len Wisemanin ohjaama yhdysvaltalainen tieteiselokuva. Se on uudelleenfilmatisointi vuoden 1990 elokuvasta "Total Recall – Unohda tai kuole".


title: Total Recall (vuoden 2012 elokuva)

text:
Elokuvan tapahtumat sijoittuvat tulevaisuuteen, jossa ihmiskunta on supistunut radikaalisti ja suuri osa maapalloa on saastunut. Maapallolla on vain kaksi elinkelpoista aluetta, rikas Britannian Yhdysvallat sekä työläisten kansoittamaan köyhä Australian siirtokunta, joiden väliä kuljetaan Maan sisään rakennetun tunnelin läpi. Yhtiö nimeltä Rekall kykenee tekemään unelmista todentuntuisia muistoja. Siirtokunnassa asuva tehdastyöntekijä Doug Quaid (Colin Farrell) haluaa vaihtelua arkeensa ja hakeutuu yhtiön asiakkaaksi saadakseen muistot agentin elämästä. Toimenpide kuitenkin epäonnistuu ja Quaidista tulee takaa-ajettu. Hän pakenee poliisia, jota komentaa vapaan maailman johtaja Cohaagen (Bryan Cranston). Quaid liittoutuu kapinallisen taistelijan Melinan (Jessica Biel) kanssa ja yhdessä he päättävät etsiä vastarintaliikkeen johtajan Matthias Lairin (Bill Nighy) lopettaakseen Cohaagenin valtakauden. Totuuden paljastuessa Quaidin ja koko ihmiskunnan kohtalo on vaakalaudalla.
Elokuva on saanut pääosin negatiivisia arvosteluja, esimerkiksi Rotten Tomatoes -verkkosivustolla elokuva on saanut arvosanan 30 %, joka perustuu 217 arvioon.


title: Wahlroosit

text: Wahlroosit Oy oli vuonna 1922 Varkaudessa toimintansa aloittanut makkaranvalmistaja, joka vuonna 1924 muutti Kotkaan Hovinsaarelle. Yhtiö laajensi hankkimalla alueelta lisää tuotantotiloja. Viimeisin tehdasrakennus valmistui entisen viereen 1967. Vihannessäilykkeiden valmistuksen Wahlroosit aloitti 1972.


title: Wahlroosit

text: Osuusteurastamoiden keskusliike Tuottajain Lihakeskuskunta (TLK) kiinnostui Wahlroosit Oy:stä yhtiön aloitettua Kaakkois-Suomessa oman eläinhankinnan ja teurastuksen. Vuonna 1980 yhtiö myytiin TLK:lle, joka kolme vuotta myöhemmin siirsi tuotannon muille tehtailleen ja sulki Kotkan tehtaan.


title: Wahlroosit

text: Wahlroosit Oy:n palveluksessa vuonna 1980 oli 288 henkeä.


title: Attockin piirikunta

text: Attockin piirikunta (pandžabiksi ja , ) on yksi Pakistanin Punjabin provinssin 36 piirikunnasta. Se perustettiin vuonna 1904 Rawalpindin piirikunnasta ja oli alkuperäiseltä nimeltään Campbellpurin piirikunta. Nimi vaihdettiin Attockiksi vuonna 1978.


title: Attockin piirikunta

text: Attockin piirikunta rajautuu pohjoisesta Khyber Pakhtunkhwan Swabin, Haripurin ja Nowsheran piirikuntiin, idästä Rawalpidin piirikuntaan, etelästä Chakwalin piirikuntaan, lounaasta Mianwalin piirikuntaan ja lännestä Kohatin piirikuntaan.


title: Attockin piirikunta

text: Piirikunta jakautuu kuuteen tehsiliin: Attock, Fateh Jang, Hassanabdal, Hazro, Jand ja Pindi Gheb.


title: Babylon A.D.

text:
Babylon A.D. on vuonna 2008 ensi-iltansa saanut Mathieu Kassovitzin ohjaama tieteiselokuva. Maurice Georges Dantecin teokseen "Babylon Babies"
perustuvan elokuvan ovat käsikirjoittaneet Kassovitz ja Éric Besnard. 20th Century Fox julkaisi elokuvan Pohjois-Amerikassa ja Canal Plus Euroopassa.


title: Babylon A.D.

text: Elokuva sijoittuu lähitulevaisuuteen, jossa maailma on totaalisessa kaaoksessa. Palkkasoturi ja salakuljettaja Toorop (Diesel) saa vanhalta ystävältään Gorskyltä (Depardieu) tehtävän viedä nuori nainen Aurora (Thierry) ja hänen kasvatti-äitinsä Rebeka (Yeoh) Amerikan mantereelle.


title: Babylon A.D.

text: Ohjaaja Mathieu Kassovitz on kutsunut elokuvaansa yhdistelmäksi typeryyttä ja väkivaltaa. Kassovitzin mukaan elokuvastudio 20th Century Fox tuhosi elokuvan jo sen kuvausvaiheessa niin ettei yksikään kohtaus ole käsikirjoituksen mukainen.


title: Babylon A.D.

text: Elokuva on saanut pääosin kielteisiä arvosteluja, esimerkiksi Rotten Tomatoes -verkkosivustolla elokuva on saanut arvosanan 6%, joka perustuu sataan arvioon.


title: Gogounou

text: Gogounou on kunta ja kaupunki Aliborin departementissa Beninissä. Se sijaitsee maan pohjoisosassa 35 kilometriä departementin pääkaupungista Kandista etelään. Kunnassa on 80 000 asukasta (vuonna 2002).


title: Gogounou

text: Gogounoun kunnan pinta-ala on 4 910 neliökilometriä. Se rajoittuu pohjoisessa Aliborin departementin Banikoaran ja Kandin sekä idässä Ségbanan kuntiin, etelässä Borgoun departementin Bembèrèkèn ja Sinendén kuntiin sekä lännessä Atakoran departementin Kéroun kuntaan.


title: Gogounou

text: Seudulla virtaavat Nigerin sivujoet Alibori ja Sota. Pinnanmuodostukseltaan se on kumpuilevaa tasankoa. Ilmasto on sudanilais-guinealainen. Vuotuinen sademäärä on 1 100 millimetriä. Jokien varsilla on galleriametsiä.


title: Gogounou

text: Kuntaan kuuluu kuusi arrondissementtiä: Gogounou, Bagou, Gounarou, Sori, Wara ja Zougou-Pantrossi. Asukkaista 53,8 % on barboja ja 41,6 % fulbeja. Uskonnoltaan 67,1 % muslimeja, 11,1 % harjoittaa perinteisiä uskontoja, 7,8 % on katolisia ja 0,9 % protestantteja.


title: Gogounou

text: Seudun pääelinkeinot ovat maanviljely ja karjanhoito. Tärkeimmät tuotantokasvit ovat puuvilla, riisi ja maapähkinä. Kotieläimiä ovat naudat, lampaat, vuohet, siat ja siipikarja. Lisäksi harjoitetaan kalastusta ja kaupankäyntiä. Teollisuutta ei ole.


title: Gogounou

text:
Gogounoun kautta kulkee etelästä Nigerin rajalle johtava päällystetty maantie. Palveluihin kuuluu nelisenkymmentä alakoulua, kaksi yläkoulua ja kuusi terveyskeskusta.
Matkailupalveluja ei juurikaan ole.


title: Viikkokalenteri

text: Viikkokalenteri on kalenteri, jota Suomessa ehdotti käyttöön otettavaksi Paul Kustaanheimo. Viikkokalenterissa vuosi sisältää aina tasamäärän viikkoja, jolloin sama päivä vuodesta sattuu aina samaksi viikonpäiväksi, mutta toisin kuin monissa muissa tähän pyrkivissä kalenteriehdotuksissa (esimerkiksi maailmankalenterissa), viikkorytmi ei katkeile. Kun normaalivuodessa on 52 viikkoa ja karkausvuodessa 53 viikkoa ja karkausvuosi on 5:llä jaollisina vuosina lukuun ottamatta niitä 40:llä jaollisia, jotka eivät ole jaollisia 400:lla, päästään täsmälleen samaan keskimääräiseen vuoden pituuteen kuin gregoriaanisessa kalenterissa. Kustaanheimo ehdotti, että karkausviikko sijoitettaisiin vaikkapa kesäaikaan "maailmanvapaaviikoksi."


title: Ewokin kieli

text: Ewok () on Tähtien sota -elokuvasarjassa esiintyvä keinotekoinen kieli. Ewokin kieli on ewokien äidinkieli ja sitä kuullaan elokuvassa Jedin paluu.


title: Ewokin kieli

text: Kielen on kehittänyt Jedin paluu -elokuvan äänisuunnittelija Ben Burtt. Elokuvan DVD-version kommenttiraidalla Burtt kertoo kielen perustuvan kalmukiin, joka on etupäässä Venäjällä asuvien kalmukkien puhuma mongolikieli. Burtt kuuli kieltä dokumentissa ja piti siitä, miltä kieli kuulosti. Burtt äänitti kalmukin kielen puhujaa ja äänityksen perusteella ääninäyttelijät muodostivat ewokin kielen imitoimalla puhujaa eri tyylilajeissa. Elokuvan kohtauksessa jossa C-3PO-robotin tuli puhua ewokin kieltä, näyttelijä Anthony Daniels loi Burttin kanssa sanoja perustuen kalmukin kielen nauhoituksiin.


title: Malaika Mihambo

text: Malaika Mihambo (s. 3. helmikuuta 1994 Heidelberg) on saksalainen pituushyppääjä.


title: Malaika Mihambo

text: Mihambo voitti alle 20-vuotiaiden Euroopan-mestaruuden Rietissä vuonna 2013 tuloksella 670. Vuoden 2014 Euroopan-mestaruuskilpailuissa Mihambo sijoittui neljänneksi hypäten saman tuloksen 665 pronssimitalistin kanssa. Hän voitti alle 23-vuotiaiden Euroopan-mestaruuden Tallinnassa 2015 tuloksella 673. Saman vuoden Pekingin MM-kilpailuissa hän sijoittui kuudenneksi hypättyään 679. Amsterdamin EM-kilpailuissa 2016 hän sai pronssia tuloksella 665.


title: Malaika Mihambo

text: Mihambo sijoittui Rio de Janeiron olympialaisissa 2016 neljänneksi ennätyksellään 695. Hän oli viides Birminghamin MM-hallikilpailuissa 2018. Hän voitti Euroopan-mestaruuden Berliinissä 2018 tuloksella 675.


title: Malaika Mihambo

text: Mihambon isä on kotoisin Sansibarilta.


title: Malaika Mihambo

text: Lähde: IAAF


title: Robert Urbanek

text: Robert Urbanek (s. 29. huhtikuuta 1987 Łęczyca) on puolalainen kiekonheittäjä. Hän edustaa MKLA Łęczyca-seuraa ja on pituudeltaan 196 cm.


title: Robert Urbanek

text: Urbanek sijoittui 2012 kuudenneksi Helsingin EM-kilpailuissa ja karsiutui loppukilpailusta Lontoon olympialaisissa. Moskovan MM-kisoissa 2013 hän oli kuudes tuloksella 64,32. Vuonna 2014 hän voitti EM-pronssia Zürichin EM-kisoissa tuloksella 63,81. Hän sai pronssia myös Pekingin MM-kilpailuissa 2015 heitettyään 65,18. Amsterdamin EM-kilpailuissa 2016 hän oli yhdeksäs. Rio de Janeiron olympialaisissa hän karsiutui loppukilpailusta. Lontoon MM-kilpailuissa 2017 hän oli seitsemäs.


title: Robert Urbanek

text: Hänen henkilökohtainen ennätyksensä on vuonna 2012 Hallessa heitetty 66,93.


title: Thank You Scientist

text: Thank You Scientist on yhdysvaltalainen New Jerseyssä perustettu progressiivinen rock-yhtye. Yhtye on julkaissut studioalbumit "Stranger Heads Prevail" (2016) sekä "Maps of Non-Existent Places" (2012) ja EP:n "The Perils of Time Travel" (2011). Yhtye teki sopimuksen levy-yhtiö Evil Ink Recordsin kanssa vuonna 2014.


title: Richard Oesterreicher

text: Richard Oesterreicher (s. 10. marraskuuta 1932) on itävaltalainen kapellimestari ja jazzmuusikko. Hän opiskeli pianon ja kiraran soittoa Wienin konservatoriossa. Österreicher liittyi ORF:n big bandiin vuonna 1972, ja hänet nimettiin orkesterin musiikilliseksi johtajaksi vuonna 1976. Tuona aikana hän sävelsi tunnusmusiikit ORF:n ohjelmille "Wer A sagt", "Champion", "O du mein Österreich" ja "Countdown". Vuonna 1981 hän perusti "Richard Oesterreicher-Big-Bandin", joka on toiminut yhteistyössä monien TV-ohjelmien ja viihdetaiteilijoiden, kuten Udo Jürgensin, Peter Alexanderin, Bill Ramseyn, Caterina Valenten, Kurt Sowinetzin, José Carrerasin, Edita Gruberován ja Marianne Mendtin, kanssa.


title: Richard Oesterreicher

text: Oesterreicher toimi myös 12 kertaa Itävallan kapellimestarina Eurovision laulukilpailussa, vuosina 1978–1987, 1990 ja 1991.


title: In Hollywood with Potash and Perlmutter

text:
In Hollywood with Potash and Perlmutter (Isossa-Britanniassa nimellä "So This Is Hollywood") on Alfred E. Greenin ohjaama yhdysvaltalainen mykkä komediaelokuva, joka sai ensi-iltansa vuonna 1924. Elokuvan pääosissa ovat
Alexander Carr, George Sidney, Vera Gordon ja Betty Blythe.


title: In Hollywood with Potash and Perlmutter

text: "In Hollywood with Potash and Perlmutter" perustuu Montague Glassin ja Jules Eckert Goodmanin Broadway-näytelmään "Business Before Pleasure", jonka pohjalta Montague Glass ja Frances Marion laativat elokuvan käsikirjoituksen. Alkuperäinen Broadway-näytelmä sai ensi-iltansa 15. elokuuta 1917, ja sitä esitettiin 357:n esityksen verran kesäkuuhun 1918 asti. Glass myös laati elokuvaan välitekstit. Elokuvan tuotantoyhtiönä oli Samuel Goldwyn Productions, ja sen työnimenä oli "Potash and Perlmutter at Hollywood". "In Hollywood with Potash and Perlmutter" sai Yhdysvaltain ensi-iltansa New Yorkissa 29. syyskuuta vuonna 1924. First National Pictures toimi elokuvan levittäjänä. Elokuva on jatko-osa vuonna 1923 ilmestyneelle "Yhtiön rakkausseikkailu eli Potash & Perlmutter", ja kolmas osa "Lentävä juutalainen" sai ensi-iltansa vuonna 1926.


title: Francis Bay

text: Francis Bay, oik. "Frans Bayetz", (24. joulukuuta 1914, Rijkevorsel - 24. huhtikuuta 2005, Bonheiden) oli belgialainen kapellimestari. Hän johti omaa big bandia "Francis Bay and His Big Band" ja toimi Belgian kapellimestarina Eurovision laulukilpailussa vuosina 1959, 1961, 1963, 1967, 1969, 1971, 1973, 1975 ja 1979 eli jokaisena parittomana vuonna, kun Belgian hollanninkielinen yleisradioyhtiö BRT (nyk. VRT) on ollut vastuussa maan euroviisuosallistumisesta, paitsi hän oli poissa vuosina 1965 ja 1977.


title: Bokot

text: Bokot ovat mandelaista kieltä puhuva kansa historiallisella Borgun alueella Beninin koillisosassa ja Nigerian länsiosassa. He ovat kulttuuriltaan lähellä barboja. Nigeriassa myös hausat ovat vaikuttaneet bokojen kulttuuriin.. Beninissä bokoja arvioidaan olevan 30 000 henkeä.


title: Tiedonkäyttö

text:
Tiedonkäyttö on ihmisen, yksilön tai organisaation, toimintaa tiedon kanssa jossain tilanteessa. Tiedonkäytön ala ulottuu arkielämän pienistä käytännöllisistä teoista tieteen ja taiteen harjoittamiseen. Tutkimuksellisesti sitä voidaan lähestyä lukuisista näkökulmista.
Laajimmillaan ymmärrettynä tiedonkäyttö on niin yksilön kuin lajinkin selviytymisen edellytys. Tiedonkäyttö liittyy kiinteästi tiedonhankintaan; yhdessä nämä muodostavat kokonaisuuden, jota usein kuvataan tiedonhankinnan ja -käytön syklinä.
Tiedonkäytön ilmiöitä tutkitaan viestintä- ja kasvatustieteissä, mutta keskeisintä niiden tutkimus on informaatiotutkimuksessa, missä tiedonkäyttö kuuluu tiedontarpeiden ja tiedonhankinnan rinnalla tutkimuksen ydinalueisiin.
Tiedonkäyttö kohdistuu tietämykseen (mielen sisältönä), informaatioon tai tiettyyn tiedonlähteeseen.
Tiedonkäyttö-termin rinnalla on toisinaan myös sana informaationkäyttö. Informaatiotutkimuksen englanninkielisessä tutkimuskirjallisuudessa suomen termiä tiedonkäyttö vastaavat lähinnä termit "information use" ja "knowledge use".
Tiedonhankinnan yhteys tiedonkäyttöön perustuu ajatukseen tiedosta käyttäjän hallussa olevana resurssina tai hyödykkeenä. Jotta tietoa voitaisiin käyttää, se on ensin saatava tulevan käyttäjän ulottuville. Tietyn ongelman ratkaisemiseen tai tiedontarpeen tyydyttämiseen tarvitaan sille hyödyllisen (relevantin) informaation paikantamista ja alustavaa arviointia, jota seuraa tiedonhankinta ja -käyttö, joiden tuloksena käsitykset ongelmasta tai muusta tiedontarpeesta kehittyvät.
Tiedonkäyttö liittyy johonkin älylliseen, ajatuksina ja tekoina ilmenevään toimintaan. Vastaavasti kaikkeen toimintaan liittyy tietyssä yhteisössä vakiintuneita (ja hyväksyttyjä) toimintatapoja, käytäntöjä.
Tietokäytännöt (myös informaatiokäytännöt, information practices) käsitteenä perustuvat siihen, että tiedonhankinnan ja -käytön ajatellaan olevan yhteisöllisiä ja vuorovaikutuksellisia ilmiöitä, siis edellyttävän ihmisten välistä suoraa tai välittynyttä kanssakäymistä. Tiedonkäyttöön liittyvällä yhteisöllä on yhteisiä toimintatapoja, käsitteitä, kieltä ja teknologiaa tähän tarkoitukseen.
Tiedon tai informaation käsittely tarkoittaa uuden johtamista aikasemmasta, lähtötietojen (input) muokkaamista uuteen muotoon. Käsittely voi olla teknisessä järjestelmässä algoritmien ja tietorakenteiden ohjaamana tapahtuvaa tai ihmisen ajattelua ja päättelyä. Käsittelyn kohteena oleva informaatio on varastoitu lähteisiin, kuten asiakirjoihin tai tietokantoihin.
Tiedonkäyttö ymmärrettynä tiedon käsittelyksi sisältää sen, että tieto otetaan vastaan, se suhteutetaan aikaisempaan tietoon joko ajattelemalla eli sisäistämällä tai muokkaamalla tiedosta jokin ulkoinen esitys eli tallentamalla se.
Tiedonkäyttöä voidaan pitää uutta tietämystä, uusia käsityksiä ja merkityksiä kehittävänä prosessina, tiedonrakenteluna, jossa hyödynnetään sekä kognitiivisia että affektiivisia, tunteisiin liittyviä, keinoja.
Tiedonrakentelu on ymmärrettävissä myös kollektiivisena toimintana, jonka kohteena ovat käsitteelliset luomukset eli artefaktit. Tämän, Carl Bereiterin kehittelemän käsityksen perustana on erottelu yksilön oppimisen ja julkisen kulttuuritiedon kollektiivisen kehittelyn välillä.
Informaation tuottamisen näkökulma tiedonkäyttöön liittyy siihen, että tieto on jaettavissa ja välitettävissä ainoastaan jonkin ulkoisen esityksen muodossa.


title: Tiedonkäyttö

text:
Sovellettaessa tieto toimii resurssina jossain toiminnassa. Soveltaminen edellyttää konkreettisuutta, tiedonkäyttö tapahtuu jotakin varten (ad hoc) tietyssä ajassa ja paikassa, osana toimijan, tiedonkäyttäjän, elämäntilannetta.
Kun tiedonkäyttöä tarkastellaan vaikuttavuuden näkökulmasta, tiedon omistaja eli käyttäjä asetetaan tavallaan tiedon kohteeksi: kun ihmisellä on tietty vaikuttava tieto, siitä seuraa jotakin hänen tai toisten ihmisten elämään. Tiedonkäyttöä voidaan rajoittaa jopa lainsäädännöllä silloin, kun yksilön hallussa olevan tiedon käyttäminen saattaisi toiset epätasa-arvoiseen asemaan tai mahdollisesti tuottaisi muuta vahinkoa. Sisäpiirikaupat ja rippisalaisuus ovat esimerkkejä tällaisista tilanteista.


title: Paul Oxley

text: Paul Oxley (oikealta nimeltään Malcolm Campbell, s. 9. elokuuta 1953) on Helsingissä asuva englantilainen lauluntekijä ja tuottaja. Hänet tunnetaan parhaiten Paul Oxley’s Unit -yhtyeen laulajana ja lauluntekijänä.


title: Paul Oxley

text: Oxley on edelleen aktiivinen lauluntekijä, ja hän työskentelee Skandinavian kärkisanoittajien ja -tuottajien kanssa. Sen lisäksi että hän on kirjoittanut hittejä useille suomalaisille artisteille viime vuosien aikana, hän on myös työskennellyt kansainvälistä platinaa myyneiden artistien kanssa, mukaan lukien ykköshittinä platinaa singlelevyllä Japanissa saavuttanut Kat Tun. Oxleyn lauluja on ollut kolme kertaa aiemminkin mukana Euroviisuissa, ja hän oli mukana kirjoittamassa "Cider Hill" -kappaletta Nina Lassanderille, joka tuli toiseksi Suomen karsinnoissa 2010. Hän oli myös mukana kirjoittamassa vuoden 2012 kappaletta "Better" Jessica Wolffille. Oxley työskentelee studiossaan Helsingissä.


title: Jumping Flash!

text: Jumping Flash! on Exactin kehittämä tasohyppely/ensimmäisen persoonan ammuntapeli. Peli on julkaistu vuonna PlayStationille.


title: Jumping Flash!

text: Peli on ensimmäinen aidosti kolmiulotteinen tasohyppelypeli. Pelissä ohjataan robottijänistä nimeltä Robbit.


title: Jumping Flash!

text: Peli on myöhemmin julkaistu myös PlayStation Networkiin ladattavaksi.


title: Jumping Flash!

text: Pelistä on julkaistu myös jatko osa, jonka nimi on Jumping Flash! 2.


title: Kotokolit

text: Kotokolit (myös "temit", "tembat") ovat gurilaista kieltä puhuva kansa etupäässä Ghanassa ja Togossa. Heitä arvioidaan olevan 350 000 henkeä.


title: Kotokolit

text: Burkina Fason Gurman alueelta kotoisin olevat kotokolit asettuivat 1600- ja 1700-luvuilla Sokodén seudulle. He alkoivat kääntyä islamiin 1800-luvulla. Nykyään yli 80 % kotokoleista on muslimeja.


title: Miloš Milović

text: Miloš Milović (s. 22. joulukuuta 1995 Budva, Jugoslavia) on montenegrolainen jalkapalloilija. Hän on pelipaikaltaan oikea laitapuolustaja, mutta kykenee myös pelaamaan keskellä.


title: Miloš Milović

text: Milović siirtyi Honkaan elokuussa 2014 Montenegron pääsarjassa pelaavasta FK Mogren Budvasta. Hän debytoi Veikkausliigassa 13. elokuuta, kun Honka hävisi Turun Palloseuralle 1–2. Milović on pelannut myös Montenegron poikamaajoukkueissa yhteensä 14 ottelua.


title: Cindy Roleder

text: Cindy Roleder (s. 21. elokuuta 1989 Karl-Marx-Stadt, Itä-Saksa) on saksalainen pika-aitajuoksija. Hänen ennätyksensä on vuonna 2015 Pekingissä MM-kilpailuissa juostu 12,59.


title: Cindy Roleder

text: Roleder voitti pronssia alle 23-vuotiaiden EM-kisoista Ostravasta vuodelta 2011. Vuoden 2012 kesäolympialaisissa Lontoossa hän selviytyi semifinaaleihin. Helsingin EM-kilpailuissa 2012 hän oli seitsemäs ja Sopotin 2014 MM-hallikilpailuissa 60 metrin aitajuoksussa kuudes. Roleder voitti pronssia EM-kisoissa vuonna 2014 Zürichissä tuloksella 12,82. Vuoden 2015 MM-kilpailuista Pekingistä Roleder saavutti yllättäen hopeaa omalla ennätyksellään. Hän voitti Euroopan-mestaruuden Amsterdamissa 2016 ajalla 12,62. Rio de Janeiron olympialaisissa hän oli viides.


title: Cindy Roleder

text: Sisäratojen EM-kilpailuissa Belgradissa 2017 Roleder voitti kultaa 60 metrin aitajuoksussa ajalla 7,88. Birminghamin MM-hallikilpailuissa 2018 hän sijoittui viidenneksi. Berliinin EM-kilpailuissa 2018 hän sai pronssia 100 metrin aitajuoksussa ajalla 12,77.


title: Cindy Roleder

text: Hän on 178 senttimetriä pitkä ja edustaa LAZ Leipzigiä.


title: Bahawalnagarin piirikunta

text: Bahawalnagarin piirikunta (pandžabiksi ja , ) on yksi Pakistanin Punjabin provinssin 36 piirikunnasta. Se rajautuu etelästä ja idästä Intiaan, lännestä Bahawalpurin piiriikuntaan ja pohjoisesta Sutlej-jokeen. Piirikunta on jaettu viiteen tehsiliin: Bahawalnagar, Chishtian, Fortabbas, Haroonabad ja Minchanabad.


title: Bahawalnagarin piirikunta

text: Suurin osa Bahawalnagarin piirikunnan asukkaista puhuu äidinkielenään pandžabia. Piirikunnassa asuu myös paljon urdun ja saraikin puhujia.


title: Bahawalnagarin piirikunta

text: Ennen Pakistaniin liittämistä Bahawalnagarin alue kuului Bahawalpurin kuningaskuntaan.


title: Andy Vernon

text: Andrew James ”Andy” Vernon (s. 7. tammikuuta 1986 Fareham, Englanti) on brittiläinen kestävyysjuoksija, joka kilpailee 5 000 ja 10 000 metrillä. 5 000 metrillä Vernonin ennätys on 13.11,50 ja 10 000 metrillä 27.53,65.


title: Andy Vernon

text: Vernon voitti kultaa 2011 kesäuniversiadeissa Shenzhenissä Kiinassa 5 000 metrillä. Maastojuoksun EM-kisoissa 2013 Serbian Belgradissa hän sijoittui sekä henkilökohtaisella että joukkuematkalla kolmanneksi. Yleisurheilun EM-kisoissa 2014 Zürichissä Vernon otti hopeaa 10 000 metriltä maanmiehensä Mo Farahin jälkeen ja pronssia samoista kisoista 5 000 metriltä. Vernon edustaa Aldershot, Farnham & Districtiä.


title: Delticom

text: Hannoverissa sijaitseva Delticom AG on pörssissä noteerattu renkaiden jälleenmyyjä, joka toimii verkossa. Yritys tarjoaa 42 maassa olevan 140 verkkokaupan kautta yksityis- ja yritysasiakkaille alakohtaisen valikoiman henkilöautojen ja moottoripyörien renkaita sekä lisävarusteita. Yli 500 milj. euron vuosittaisella liikevaihdollaan Delticom on Euroopan suurin verkossa toimiva renkaiden jälleenmyyjä.


title: Delticom

text:
Rainer Binder ja Andreas Prüfer, kaksi Continental AG entistä päällikköä, perustivat Delticomin Hannoveriin vuonna 1999.
Vuonna 2000 Delticom AG avasi ensimmäisen yksityisasiakkaille tarkoitetun verkkokaupan nimeltä ReifenDirekt.de ja saman vuoden kesäkuussa ensimmäisen jälleenmyyjille tarkoitetun Autoreifenonline.de -verkkokaupan. Elokuussa 2001 Delticom perusti ensimmäisen tytäryhtiö "Delticom Ltd:in" Iso-Britanniaan ja avasi ensimmäisen verkossa toimivan rengaskaupan saksalaisen kielialueen ulkopuolella. Helmikuussa 2005 Delticom laajensi toimintaansa Suomeen ja avasi rengas-online.com -nimisen verkkokaupan.


title: Delticom

text:
Huhtikuussa 2002 Delticom nimettiin ehdokkaaksi "Deutscher Gründerpreis" -palkinnon saajaksi, ja se sijoittui kolmen parhaan joukkoon kategoriassa "Nousijat".
Vuodesta 2003 saakka Delticom on laajentanut renkaiden lisäksi tarjontaansa moottoriöljyillä, moottoripyörän akuilla, ajoneuvon kattoon tai takaosaan kiinnitettävillä telineillä sekä henkilöauton varaosilla. Marraskuussa 2003 Delticom voitti Deutscher Internetpreis -palkinnon ja sai palkintorahaa verkossa toimivan rengasmyyntikonseptin ansiosta. Joulukuussa 2003 Delticomille myönnettiin World Summit Award -palkinto.


title: Delticom

text: Syyskuussa 2004 Delticom AG löysi uusia sijoittajia: Nord Holding ja RBK (molemmat Hannoverista). Tämän ansiosta kansainväliset laajentumissuunnitelmat saivat tukea. Lokakuussa 2004 Delticom palkittiin jälleen, ja se pääsi sijalle kolme “Deloitte Technology Fast50” -kilpailussa vuonna 2004. Yritys palkittiin nopeimmin kasvavaksi pörssin ulkopuoliseksi teknologiayritykseksi Saksassa. Huhtikuussa 2006 Delticom pääsi verkkomarkkinoilla eBayssä Power-Selleriksi sijalle 1 eBay-Motorsissa.


title: Delticom

text:
26. lokakuuta 2006 lähtien Delticom on ollut noteerattuna Saksan pörssissä Frankfurtissa Prime Standard -listalla (WKN 514680, ISIN DE0005146807, pörssilyhenne DEX). Alkaen 19.12.2008 aina 22.6.2015 asti Delticomin osakkeet ovat olleet osa SDAX:ia. Lisäksi osakkeet on noteerattu myös Ala-Saksin osakeindeksissä Nisax20.
Syyskuussa 2013 Delticom osti kilpailijansa Tirendon n. 50 milj. eurolla.


title: Delticom

text: Seuraavat tytäryhtiöt kuuluvat Delticom AG:


title: Delticom

text: Delticom on mukana muun muassa uusien startup-yritysten tukemisessa. Vuonna 2006 se lahjoitti varat Saksan talous- ja teknologiaministeriön jakamaan multimedia-alan perustajakilpailun "ECommerce – mit Multimedia erfolgreich starten" -erikoispalkintoon.


title: Amalekilaiset

text: Amalekilaiset olivat muinainen kansa tai heimo, todennäköisesti Palestiinan eteläosissa asunut paimentolaisheimo, joka mainitaan Vanhassa testamentissa useita kertoja israelilaisten pitkäaikaisena vihollisena.


title: Amalekilaiset

text: Amalekilaisten kantaisänä, jonka mukaan he olisivat saaneet nimensäkin on pidetty Amalekia, joka Ensimmäisen Mooseksen kirjan mukaan oli Eesaun pojanpoika, Elifaan ja hänen sivuvaimonsa Timnan poika. Hänestä kerrotaan tulleen sukunsa ruhtinas. Hänet mainitaan myös Ensimmäisessä aikakirjassa.


title: Amalekilaiset

text: Toisaalta Ensimmäisessä Mooseksen kirjassa kuitenkin mainitaan eräiden kuninkaiden valloittaneen "amalekilaisten maan" jo Abrahamin aikana, joka kuitenkin oli Eesaun isoisä. Tällä perusteella jo keskiajalla muutamat raamatuntutkijat, erityisesti Nahmanides, ovat väittäneet, etteivät amalekilaiset nimiyhtäläisyydestä huolimatta polveutuneetkaan Eesaun pojanpojasta Amalekista, vaan että he olivat kansana olemassa jo ennen Abrahamin aikaa. Toisaalta on väitetty, ettei mainittu raamatunkohta sellaista edellytä, sillä siinä mahdollisesti vain käytetään nimitystä "amalekilaisten maa" alueesta, jossa amalekilaiset myöhemmin asuivat.


title: Amalekilaiset

text: Amalekilaisten ikivanhaan alkuperään toisaalta viittaa myös Neljännessä Mooseksen kirjassa esiintyvä Bileamin profetia, jossa hän nimitti "kansakunnista ensimmäiseksi", vaikka samalla ennustikin heille perikatoa.


title: Amalekilaiset

text: Yleisimmän käsityksen mukaan amalekilaiset asuivat Kaadeksen tienoilla, mutta heitä on arveltu olleen myös suuressa osassa Arabian niemimaata. Heidän elinkeinojaan olivat kamelinkasvatus, lampaanhoito ja maanviljelys, mutta he tekivät myös ryöstöretkiä toisten kansojen keskuuteen. Raamatussa heillä mainitaan olevan kaupunkikin, mutta todennäköisempänä pidetään, että kyseessä oli vain paimentolaisten leiri.


title: Amalekilaiset

text:
Eräiden keskiaikaisten arabialaisten historioitsijoiden kuten Al-Masudin mukaan amalekilaiset () olivat vanha arabialainen heimo, joka muinaisina aikoina olisi asunut Mekan seudulla ja hallinnut koko Arabiaa sekä jonkin aikaa Egyptiäkin. Heitä on myös pidetty Medinan perustajina. Nöldeke on kuitenkin osoittanut tällaiset tarinat historiallisesti perusteettomiksi.
Useiden amalekilaisten kuninkaiden nimi oli Agag. On mahdollista, että kyseessä oli hallitsijan arvonimi.


title: Amalekilaiset

text: Amalekilaisia ei ole löydetty mainintoja antiikin aikaisista, Vanhasta testamentista riippumattomista lähteistä. Jotkut tutkijat ovatkin epäilleet, onko heitä koskaan ollutkaan ja pitäneet kertomuksia heistä puhtaasti mytologisina. Esimerkiksi Raamatun kertomusta Refidimin taistelusta on pidetty aitologisena tarinana, jonka tarkoitus on ollut selittää, miksi paikalla oli alttari ja kivipatsas.


title: Amalekilaiset

text: Nimen Amalek on usein tulkittu tarkoittavan "laakson asukasta", mutta toisinaan myös "sotaista", "saalistajaa" tai "luolamiestä". Joissakin rabbiinisissa tulkinnoissa nimen on selitetty tarkoittavan kansaa, joka "imee verta"., mutta useimpien tutkijoiden käsitys on, että nimen alkuperää ei tunneta.


title: Amalekilaiset

text: Raamatun mukaan israelilaiset kohtasivat amalekilaiset ensimmäisen kerran Refidimissä Siinain autiomaassa pian sen jälkeen, kun he olivat Mooseksen johdolla lähteneet Egyptistä. Tällöin amalekilaiset hyökkäsivät israelilaisia vastaan, mutta Mooseksen käskystä Joosua johti taistelua heitä vastaan ja voitti heidät. Mooses itse seurasi taistelua vuoren huipulta ja piti tällöin käsiään kohotettuina. Kun hän välillä joutui väsymyksestä laskemaan kätensä alas, amalekilaiset pääsivät voitolle, mutta kun hän nosti ne jälleen, israelilaiset voittivat.


title: Amalekilaiset

text: Amalekilaisten aiheeton hyökkäys herätti siinä määrin israelilaisten ja Raamatun mukaan myös Herran vihan, että Herra sanoi Moosekselle: "Kirjoita tämä kirjaan muistoksi ja teroita se Joosuan mieleen: Minä pyyhin pois amalekilaisten muiston taivaan alta." Rakennettuaan alttarin myös Mooses sanoi: "Herra sotii amalekilaisia vastaan sukupolvesta sukupolveen."


title: Amalekilaiset

text: Kun israelilaiset saapuivat Kanaanin maan rajoille ja lähettivät sinne vakoojia, maan asukkaita, joihin kuuluivat myös amalekilaiset, pidettiin niin vahvoina, ettei heitä uskottu kyettävän voittamaan. Tästä seurasi, että maa voitiin valloittaa vasta 40 vuotta myöhemmin.


title: Amalekilaiset

text: Myöhemmin myös midianilainen tietäjä Bileam toisti amalekilaisia vastaan esitetyn kirouksen sanomalla: "Kansakunnista ensimmäinen on Amalek, mutta sen loppu on perikato." Myös Mooses kehotti vielä elämänsä lopulla pitämässään puheessa israelilaisia muistamaan, mitä amalekilaiset olivat tehneet, ja kostamaan heille. Israelilaiset pitivät pyhänä velvollisuutenaan taistelua heitä vastaan omien säästämiseksi.


title: Amalekilaiset

text: Tuomarien kirjassa amalekilaisten mainitaan erinäisiä kertoja liittoutuneen muiden kansojen kanssa, jotka kulloinkin olivat israelilaisten vihollisia. Moabin kuningas Eglon voitti heidän tuellaan israelilaiset, jotka joutuivat hänen alamaisiksiin 18 vuoden ajaksi. Myöhemmin midianilaiset ja amalekilaiset ryöstivät heiltä seitsemän vuoden ajan maan sadon, kunnes Gideon voitti heidät.


title: Amalekilaiset

text: Ensimmäisessä Samuelin kirjassa kerrotaan, että Israelin ensimmäinen kuningas, Saul, lähti profeetta Samuelin kehotuksesta sotaan amalekilaisia vastaan. Samuel vaati myös, että Saulin oli surmattava heidät kaikki, lapsetkin, sekä myös kaikki heidän karjansa. Perusteluna hän esitti sen, mitä nämä olivat satoja vuosia aikaisemmin, Mooseksen aikana tehneet israelilaisille ja mikä oli kostettava. Saul voittikin amalekilaiset, teki lopun heidän mahdistaan ja otti heidän kuninkaansa Agagin vangiksi, mutta vastoin Samuelin antamaa ohjetta hän jätti tämän henkiin eikä myöskään tuhonnut kaikkea amalekilaisten karjaa vaan otti siitä osan ryöstösaaliiksi. Tästä tottelemattomuudesta Samuel vihastui, ja Saulin katsottiin menettäneen oikeutensa kuninkuuteen. Samuel myös hakkasi Agagin kappaleiksi. Kun Saul myöhemmin teki itsemurhan, muuan amalekilainen sanansaattaja toi hänen kuolemastaan tiedon Daavidille, mutta väitti samalla surmanneensa tämän itse.


title: Amalekilaiset

text: Myös Daavidin mainitaan käyneen sotia jäljellä olleita amalekilaisia vastaan.


title: Amalekilaiset

text: Ensimmäisessä aikakirjassa mainitaan, että Juudan kuningas Hiskian aikana simeonilaiset surmasivat viimeiset jäljellä olleet amalekilaiset. Toisaalta kuitenkin Esterin kirjan mukaan juutalaisia vastaan Persian hovissa juonitellut ja heidän surmaamistaan suunnitellut Haman olisi ollut Agagin ja näin ollen amalekilaisten jälkeläinen.


title: Amalekilaiset

text: Juutalaisten keskuudessa amalekilaisten maine heidän ikiaikaisina perivihollisinaan on säilynyt kautta aikojen, vaikka heitä ei ole ollut olemassa enää tuhansiin vuosiin. Tämä on toisinaan johtanut siihen, että he ovat väittäneet kulloistenkin vihollistensa olevan amalekilaisten jälkeläisiä tai ainakin heihin rinnastettavia, niin että näihin voitaisiin soveltaa Tooran käskyä amalekilaisten tuhoamisesta.


title: Amalekilaiset

text:
Keskiajalta saakka itämaiden juutalaiset ovat usein pitäneet armenialaisia amalekilaisten jälkeläisinä
ja käyttäneetkin heistä tätä nimitystä, eivät kuitenkaan aina vihamielisessä tarkoituksessa.


title: Amalekilaiset

text: Rabbi Yosef Chaim Sonnenfeld väitti vuonna 1898, Saksan keisari Vilhelm II:n vieraillessa Palestiinassa, kuulleensa opettajiltaan, että saksalaiset olisivat amalekilaisten jälkeläisiä. Tällä perusteella hän kieltäytyi tervehtimästä keisaria. Myöhemmin natsien noustua valtaan monet juutalaiset ymmärrettävästi pitivät heitä amalekilaisina. Nykyisessä Israelissa on varsinkin Gush Emunim -liikkeen keskuudessa pidetty palestiinalaisia nykyajan amalekilaisina. Keskinäisissä uskonnollisissa ja ideologisissa kiistoissaan juutalaiset ovat joskus nimittäneet toisiaankin amalekilaisiksi, muun muassa Yisrael Meir Hacohen käytti tätä nimitystä Venäjän juutalaissyntyisistä kommunisteista.


title: Amalekilaiset

text: Kristitytkin ovat joskus nimittäneet vastustajiaan amalekilaisiksi. Esimerkiksi bysanttilainen kronikoitsija Theophanes käytti tätä nimitystä Jerusalemin valloittaneista muslimeista, samoin vuonna 1095 paavi Urbanus II kehottaessaan kristittyjä lähtemään ensimmäiselle ristiretkelle, jolloin hän samalla vertasi itseään Moosekseen. Martti Luther nimitti Jeesusta vastustaneita juutalaisiakin "amalekilaisiksi". Vuonna 1689 puritaaninen saarnaaja Cotton Mather käytti tätä nimitystä Amerikan eurooppalaista uudisasutusta vastustaneista intiaaneista.


title: Vihertytönkorento

text: Vihertytönkorento ("Coenagrion armatum") on tytönkorentojen heimoon kuuluva vihertävä sudenkorento. Sen lentoaika on toukokuun loppupuolelta elokuun alkuun. Päälentoaika on kesäkuussa, ja heinäkuun alussa aikuisia korentoja ei enää juuri ole.


title: Vihertytönkorento

text: Vihertytönkorento muistuttaa ulkonäöltään muita tytönkorentoja. Koiraalla on hyvin suuret perälisäkkeet ja takaruumiin toisen jaokkeen yläpinnalla kulmikas musta kuvio, jonka etupuolella on kaksi pitkittäistä viivaa. Naaraan takaruumiin toinen ja kahdeksas jaoke ovat edestä enimmäkseen vaaleat. Kahdeksannessa jaokkeessa sijaitsevat tummat kuviot, jotka kääntyvät useimmiten ulospäin. Naaraalla on myös kauluksessa melkein suorakulmainen keskiliuska ja keskellä pieni lovi. Vihertytönkorennon siipitäplät ovat useimmiten yksiväriset ja melko tummat.


title: Vihertytönkorento

text: Vihertytönkorennon takaruumiin pituus on 23–27 mm ja takasiiven pituus 16–22 mm.


title: Vihertytönkorento

text: Vihertytönkorento on Suomessa jokseenkin harvinainen mutta paikallisesti joskus hyvinkin runsaslukuinen. Sopivissa olosuhteissa saattaa elää tuhansia yksilöitä kerralla. Lajin elinaluetta Suomessa ovat saviperäiset maat rannikolla ja harvemmassa sisämaan järvillä Etelä-Lappiin asti. Joitakin yksittäisiä esiintymiä on myös pohjoisempana Lapissa. Lajin koko esiintymisalue sijoittuu Pohjois- ja Keski-Eurooppaan sekä Aasiassa 50° ja 60° leveyspiirien väliselle alueelle Kamtšatkalle asti.


title: Vihertytönkorento

text: Lajin elinympäristöä ovat monenlaiset vesialueet. Näistä yleisimpiä ovat merenlahdet, järvet ja pienet lampareet, joissa on runsaasti kasvillisuutta, erityisesti järvikortetta.


title: Get Scraped

text: Get Scraped on deadmau5:n ensimmäinen täyspitkä albumi, joka julkaistiin CD:nä vuonna 2005 ja digitaalisena vuonna 2006. Albumi julkaistiin itsenäisellä levymerkillä nimeltään ZOOLOOK.


title: Get Scraped

text: Albumi eroaa tyylillesti deadmau5:n uudemmasta ja paremmin tunnetusta progressiivisen housen soundista. Monissa kappaleissa on vaikutteita mm. IDM, ambient, downtempo, noise pop ja trip hop -tyylilajeista.


title: Hotelli Aulanko

text: Hotelli Aulanko, nykyiseltä nimeltään Kylpylähotelli Scandic Aulanko, on Hämeenlinnan Aulangolla Vanajaveden rannalla sijaitseva hotelli. Useaan otteeseen laajennetun kylpylähotellin ensimmäinen osa valmistui vuonna 1938. Alkuperäinen hotellirakennus on yksi aikakautensa merkittävimpiä funktionalistisia rakennuksia Suomessa. Se kuuluu modernin arkkitehtuurin tutkimus- ja suojelujärjestö Docomomon laatimaan suomalaisen modernismin merkkiteosten luetteloon. Hotelli Aulanko ja sitä ympäröivä Aulangon puisto ovat myös Museoviraston määritelemiä valtakunnallisesti merkittäviä rakennettuja kulttuuriympäristöjä. Nykyään hotelli on osa Scandic Hotels -ketjua.


title: Hotelli Aulanko

text: Hotelli Aulangon paikalla sijaitsi alun perin Karlbergin kartano, jonka päärakennus paloi tammikuussa vuonna 1928. Hämeenlinnan kaupunki oli kaksi vuotta aikaisemmin ostanut alueen eversti Hugo Standertskjöldiltä ja alkanut kehittää sitä matkailukeskukseksi. Palaneen kartanon tilalle kaupunki rakensi uuden puurakenteisen hotelli-ravintolan, jossa oli 12 majoitushuonetta. Martti Välikankaan suunnittelema rakennus kuitenkin siirrettiin vuonna 1937 pois uuden hotellin tieltä. Tulipaloa edeltävistä rakennuksista on vielä jäljellä arkkitehti Waldemar Aspelinin 1900-luvun vaihteessa piirtämä "Kavaljeri"-niminen vierastalo.


title: Hotelli Aulanko

text: Uuden hotellin rakentaminen sai alkunsa vuonna 1936, kun Suomen Matkailijayhdistys osti Hämeenlinnan kaupungilta noin 60 hehtaarin maa-alueen ja perusti yhdessä Oy Alkoholiliike Ab:n ja Suomen Höyrylaiva Oy:n kanssa Aulanko Oy:n. Arkkitehdeiksi valittiin Märta Blomstedt ja Matti Lampén, jotka olivat yhdessä Pauli Blomstedtin kanssa suunnitelleet samana vuonna valmistuneen Hotelli Pohjanhovin Rovaniemelle. Vuonna 1938 valmistunutta Hotelli Aulankoa pidettiin arkkitehtuurisena sensaationa, joka keräsi kehuja ulkomaita myöten. Blomstedt ja Lampén suunnittelivat myös hotellin sisustuksen. Vuodepaikkoja Hotelli Aulangossa oli yhteensä 250, ja sen suureen ravintolasaliin mahtui 760 asiakasta. Ravintolaan liittyi lisäksi suuri ulkoterassi. Hotellin vihkiäistilaisuus oli suuri seurapiiritapahtuma, jonne osallistui myös valtionjohtoa: paikalla oli muun muassa marsalkka Mannerheim.


title: Hotelli Aulanko

text: Aulangon ravintolatoiminta oli alkuaikoina lähes omavarainen, hotellilla oli esimerkiksi omaa karjaa sekä oma leipomo, lihankäsittelyhuone ja tila, jossa ravintolassa tarjottavia kaloja säilytettiin altaissa. Talvisodan aikana hotelli oli sotasairaalana, jatkosodan aikana se puolestaan toimi Lappiin sijoitettujen saksalaisten upseerien lomanviettopaikkana. Vuoden 1952 Helsingin olympialaisten yhteydessä hotelliin majoitettiin kisoihin osallistuneita urheilijoita. Hotelli Aulanko oli aikoinaan Suomen loistokkaimpia hotelleja, ja se esiintyi myös lukuisissa kotimaisissa elokuvissa. Vuonna 1939 tapahtui ikävä tragedia, kun "Rikas tyttö" -elokuvan kuvausten päätösjuhlan aikana näyttelijä Sirkka Sari kiipesi hotellin katolle ja kuoli pudottuaan siellä savupiippuun.


title: Hotelli Aulanko

text: Ensimmäistä kertaa Hotelli Aulankoa laajennettiin vuonna 1963, jolloin valmistui Märta Blomstedtin suunnittelema pieni funkistyylinen laajennus. Vuosina 1970 ja 1973 rakennettiin arkkitehti Aarne Ehojoen piirtämät nykyaikaiset laajennusosat. Hotelli osaksi Rantasipi-ketjua 1978. Vuonna 1990 hotellin yhteyteen valmistui kongeressikeskus talvipuutarhoineen, ja viimeisin laajennus on arkkitehti Marjatta Hara-Pietilän suunnittelema kylpyläosa ja urheilun monitoimihalli, jotka otettiin käyttöön vuonna 2006.


title: Nokia Lumia 930

text: Nokia Lumia 930 on puhelinvalmistaja Nokian huhtikuussa 2014 julkaisema älypuhelin. Puhelimessa on Windows Phone 8.1 käyttöjärjestelmä. Puhelin on saatavilla oranssina, vihreänä, mustana ja valkoisena.


title: Nokia Lumia 930

text: Puhelimessa on 5 tuuman AMOLED-näyttö, sen näytön tarkkuus on 1080*1920 ja siinä on 441 pikseliä tuumalla. Puhelimen kamerassa on 20 megapikselin kenno. Tallennuskapasiteetti puhelimessa on 32 gigatavua ja Microsoftin One Drive -pilvipalvelussa on lisäksi käytössä seitsemän gigatavua maksutonta tallennustilaa. Puhelimessa ei ole sd-korttipaikkaa.


title: Nokia Lumia 930

text: Nokia Lumia 930:n paino on 167 grammaa ja mitat 137*71 millimetriä, paksuus on 9,8 millimetriä. Puhelimen takakuori on polykarbonaattia ja kehys alumiinia.


title: Nokia Lumia 930

text: Nokia Lumia 930 ja 730 ovat viimeiset Nokia-nimeä kantavat puhelimet.


Nukleofiilinen aromaattinen substituutio on aromaattisille yhdisteille tapahtuva substituutioreaktio, jossa lähtevä ryhmä korvautuu jollain nukleofiililla. Nukleofiilinen aromaattinen substituutio voi tapahtua usealla eri mekanismilla.


title: Nukleofiilinen aromaattinen substituutio

text: Nukleofiilisellä aromaattisella substituutiolla on lähtöaineesta ja käytettävistä reagensseista riippuen kuusi eri mekanismia. Näitä ovat additio-eliminaatiomekanismi eli SAr-mekanismi, S1-mekanismi, bentsyynimekanismi eli eliminaatio-additiomekanismi, siirtymämetallien katalysoimat nukleofiiliset aromaattiset substituutiot, radikaalimekanismi ja mekanismi, jossa lähtevänä ryhmänä on vety (). Näistä tyypillisimmät mekanismit ovat additio-eliminaatiomekanismi ja S-reaktio.


text: Additio-eilminaatiomekanismi eli SAr-mekanismi on yleisin nukleofiilisen aromaattisen substituution mekanismityypeistä. Reaktiossa aromaattiseen renkaaseen on liittynyt lähtevä ryhmä, joka tyypillisimmin on jokin halogeeneista, ja reaktiivisimpia ovat fluori ja kloori. Reaktion tapahtumisen edellytyksenä on, että lähtevään ryhmään nähden orto- tai para-asemassa sijaitsee elektroneja voimakkaasti puoleensa vetävä ryhmä kuten nitroryhmä, karbonyyliryhmä, syanoryhmä, fluori tai trifluorimetyyliryhmä. Nukleofiileina reaktioissa käytetään useimmiten happi-, rikki- tai typpinukleofiileja, kuten alkoholeja, alkoksideja, sulfideja, tioleja, amiineja tai syanideja. Additio-eliminaatioreaktion ensimmäinen ja reaktionopeutta rajoittava vaihe on nukleofiilisen reagenssin additio samaan aromaattisen yhdisteen hiileen, johon lähtevä ryhmä on sitoutunut. Tämä vaihe on hidas, koska muodostuva siirtymätila ei ole aromaattinen ja negatiivinen varaus on lokalisoitunut orto- ja para-asemiin. Näihin asemiin liittyneet elektroneja puoleensa vetävät ryhmät auttavat stabiloimaan varausta. Mekanismin seuraavassa vaiheessa renkaan ja lähtevän ryhmän välinen sidos katkeaa ja aromaattisuus palautuu.


text: Reaktio tapahtuu aromaattisista halogenideista nopeimmin fluorideille, koska fluori on halogeeneista elektronegatiivisin, mikä nopeuttaa additiovaihetta mekanismissa.


text: Aromaattisille diatsoniumsuoloille nukleofiilinen aromaattinen substituutio tapahtuu S1-mekanismin mukaisesti. Lämmitettäessä diatsoryhmän ja aromaattisen renkaan välinen sidos katkeaa, jolloin muodostuu aromaattinen karbokationi fenyylikationi. Fenyylikationi on tasomainen ja sillä on tyhjä p-orbitaali, joka reagoi nukleofiilien, esimerkiksi halogenidien tai hydroksidi-ionin kanssa.


text: Bentsyynimekanismi eli eliminaatio-additiomekanismi voi tapahtua hyvin emäksisissä olosuhteissa myös stabiloimattomille aryylihalogenideille. Reaktiossa käytetään erittäin vahvaa emästä, tyypillisesti natriumamidin ammoniakkiliuosta tai alkoksidia, joka reaktion ensimmäisessä vaiheessa poistaa halogeeniatomiin nähden orto-asemassa sijaitsevan protonin. Näin muodostuvasta karbokationista eliminoituu lähtevä ryhmä ja muodostuu bentsyyni tai bentsyynijohdannainen. Bentsyyni reagoi helposti nukleofiilien kanssa. Riippuen bentseenirenkaaseen liittyneestä muiden ryhmien aiheuttamista steerisestä esteestä tai elektronisista vaikutuksista nukleofiili voi sitoutua joko lähtevän ryhmän tai eliminoidun protonin paikalle.


text: Monet siirtymämetallit katalysoivat nukleofiilisiä aromaattisia substituutioreaktioita ja käytetyimpiä ovat kuparin yhdisteet. Nukleofiilina reaktiossa voivat toimia esimerkiksi amiinit, alkoksidit, karboksylaatit ja tiolaatit. Mekanismissa kupari korvaa halidin aromaattisesta yhdisteestä hapettavalla additiolla, ja muodostuva aryylikupariyhdiste hajoaa pelkistävällä eliminaatiolla, jolloin muodostuu kuparin halogenidi ja aromaattinen yhdiste, jossa lähtevänä ryhmänä toimiva halogenidi on korvautunut nukleofiililla.


text: Viides mahdollinen nukleofiilisen aromaattisen substituution tyyppi on radikaalisubstituutio eli S1-reaktio. Tämä tapahtuu erityisesti aromaattisille jodideille. Reaktio tapahtuu emäksisissä olosuhteissa tyypillisimmin ammoniakin ja alkalimetalliamidien läsnä ollessa. Reaktioseosta säteilytetään, jolloin muodostuu aromaattinen halogeeniatomin sisältävä radikaalianioni, joka hajoaa halogenidiksi ja fenyyliradikaaliksi. Fenyyliradikaali vastaanottaa elektronin nukleofiililta, jolloin muodostuu uusi radikaali, jossa lähtevä ryhmä on korvautunut nukleofiililla. Tämä radikaali terminoituu reagoimalla aryylihalogenidin kanssa, jolloin muodostuu aryylihalogenidiradikaali ja aromaattinen yhdiste. Tässä reaktiossa nukleofiileina voidaan käyttää muun muassa enolaatteja.


title: Juuso-Matti Pajuranta

text: Juuso-Matti Pajuranta (s. 1. kesäkuuta 1994 Vammala) on suomalainen autourheilija. Kilpaileminen alkoi kartingin parissa vuonna 2000. Karting-vuosina kilpailuja oli Suomessa ja Euroopan radoilla. Vuonna 2009 Pajuranta ajoi itselleen KF3- luokassa SM-pronssia ja samana vuonna ajoi KF3- luokassa Euroopan mestaruus 10:nneksi. 2010 Pajuranta voitti KF1-luokassa SM-kultaa ja ajoi KF2-luokassa SM-hopeaa. Pajuranta ajoi 2011 itselleen toisen suomenmestaruuden luokassa KF2.


title: Juuso-Matti Pajuranta

text: Vuonna 2012 hän kilpaili pelkästään ulkomailla, kiertäen Saksan- ja Euroopan mestaruussarjat sekä muutamia Italian kilpailuja entisen F1- kuljettaja Robert Kubican kartingtiimissä. Kaudella 2013 Pajuranta ajoi KF2 & KZ2 luokissa muutamia kilpailuja Italiassa.


title: Juuso-Matti Pajuranta

text: 2014 Juuso-Matti siirtyi kilpailemaan Fiat Abarth 500:lla , jossa hän kilpailee Euroopan- ja Italian mestaruussarjoissa. Pajuranta voitti heti ensimmäisenä vuotena molempien sarjojen mestaruudet. Vuonna 2015 hän siirtyi Fiat Abarth 695- luokkaan ja voitti Italian mestaruussarjan ja oli toinen Euroopan mestaruussarjassa.


title: Juuso-Matti Pajuranta

text: Vuodesta 2010 lähtien hän on ollut mukana AKK Driver Academy valmennusryhmässä.


Juuso-Matti Pajuranta


title: Mehringplatz

text: Mehringplatz on pyöreä aukio Berliinin keskustassa Friedrichstrassen eteläpäässä, Kreuzbergin kaupunginosassa, aivan Landwehrkanalin pohjoispuolella. Se muodostaa Friedrichstadtin alueen eteläkärjen. Suoraan aukion eteläpuolella sijaitsi aikanaan Hallesches Tor -kaupunginportti.


title: Mehringplatz

text: Aukio rakennettiin vuonna 1734, ja se tunnettiin alkuaan nimellä Rondell, Rondel tai Rondeel. Se oli alkujaan yksi kolmesta Friedrichstadtin laajennuksen yhteydessä 1700-luvun alussa kaupungin reunoille rakennetusta geometrisesta aukiosta; kaksi muuta ovat nelikulmion muotoinen Pariser Platz ja kahdeksankulmainen Leipziger Platz. Rondell-aukio oli 1800-luvun alkuun saakka Berliinin rakennetun kaupunkialueen eteläinen päätepiste. Se nimettiin vuonna 1815 "Belle-Alliance-Platziksi". Nimi viittasi Waterloon taisteluun, sillä marsalkka Blücher oli ehdottanut kyseisen taistelun nimeämistä taistelupaikan lähellä sijainneen Belle Alliance -nimisen majatalon mukaan, jossa oli ollut Napoleonin päämaja taistelun aikana. Vuonna 1946 nimi muutettiin "Franz-Mehring-Platziksi" ja vuotta myöhemmin nykyiseen muotoonsa. Se viittaa kustantaja Franz Mehringiin. Aukio muodosti aikanaan juhlavan päätteen keskustan läpi kulkevalle Friedrichstrasselle, mutta aukiota ympäröineet rakennukset tuhoutuivat toisessa maailmansodassa. Niiden tilalle rakennettiin 1960- ja 1970-luvuilla tavallisia asuinkerrostaloja.


title: Mehringplatz

text: Mehringplatzin keskellä on Friedenssäule (”Rauhanpylväs”) -niminen muistomerkki, joka pystytettiin vuonna 1843. Sen suunnitteli arkkitehti Christian Gottlieb Cantian ja pylvään huipulla olevan voitonjumalatar Viktorian patsaan veisti kuvanveistäjä Christian Daniel Rauch. Pylväs on noin 19 metriä korkea.


title: Luettelo Kreikan kunnista

text: Tämä on luettelo Kreikan kunnista. Vuoden 2011 Kallikrates-suunnitelmana tunnetusta aluehallintouudistuksesta lähtien Kreikassa on yhteensä 325 kuntaa.


title: Phenacodontidae

text:
Phenacodontidae oli lahkoon Condylarthra kuuluva heimo, joka eli Paleoseenikaudelta Eoseenikaudelle Euroopassa
ja Pohjois-Amerikassa. Heimon jäänteitä on löydetty paljon ja niiden tutkiminen on auttanut monien nisäkäsryhmien määrittämisessä, kuten kavioeläimet, sorkkaeläimet, Norsueläimet ja Valaat.


title: Kreikan kunnat

text: Kreikan kunnat () muodostavat aluejaon, joka jakaa Kreikan valtion 325 paikallishallinnon alueeseen. Kukin kunta kuuluu johonkin Kreikan 74 alueyksiköstä ja alueyksiköt edelleen johonkin maan 13 alueesta.


title: Kreikan kunnat

text: Luettelo esittää Kreikan kunnat aakkosjärjestyksessä sekä muun muassa tiedot asukasluvusta, pinta-alasta sekä väestötiheydestä.


title: Kreikan kunnat

text: Ennen vuoden 1997 Kapodistrias-suunnitelmana tunnettua aluehallintouudistusta Kreikassa oli 5 775 kuntaa. Uudistuksen myötä määrä laski 1 033 kuntaan. Vuoden 2011 Kallikrates-suunnitelmana tunnetussa aluehallintouudistuksessa kuntien määrä putosi edelleen nykyiseen 325 kuntaan. Uudistuksen myötä kunnille siirtyi osa tuolloin lakkautettujen prefektuurien tehtävistä.


title: Kreikan kunnat

text: Ne kunnat, jotka muodostettiin Kallikrates-uudistuksessa useammasta vanhasta kunnasta, jakaantuvat edelleen kunnallisyksiköihin (δημοτική ενότητα, "dimotikí enótita"), jotka vastaavat alueeltaan ja nimeltään uudistusta edeltäneitä kuntia. Kunnallisyksiköt voivat jakaantua edelleen yhdyskuntiin (κοινότητα, "koinótita"), jotka jakaantuvat kahteen lajiin: kylä(yhdys)kuntiin eli "paikallisyhdyskuntiin" (τοπική κοινότητα, "topikí koinótita"), jotka vastaavat aiempia, Kapodistrias-suunnitelman mukaisia paikallisyksiköitä (τοπικό διαμέρισμα, "topikó diamérisma"); sekä kaupunki(yhdys)kuntiin eli "kunnallisyhdyskuntiin" (δημοτική κοινότητα, "dimotikí koinótita"), jotka vastaavat Kapodistrias-suunnitelman mukaisia kunnallisyksiköitä (δημοτικό διαμέρισμα, "dimotikó diamérisma") sekä niitä yksiköitä, joissa on yli 2 000 asukasta tai saarilla yli 1 000 asukasta. Nämä yhdyskunnat muodostuvat puolestaan joukosta asutuksia (οικισμός, "oikismós") eli kyliä, kaupunkeja tai muita asutuksia.


title: Kreikan kunnat

text: Kunnan hallinnollisena keskuksena voi olla kaupunki tai kylä. Varsinkin Kallikrates-uudistuksen jälkeen yhdessä kunnassa voi olla useita kaupunkeja.


title: Kreikan kunnat

text: Kunnan johdossa on kunnanjohtaja (δήμαρχος, "dímarchos"). Tämä johtaa kunnanvaltuustoa (δημοτικό συμβούλιο, "dimotikó symvoúlio"). Kummatkin valitaan viiden (aiemmin neljän) vuoden välein. Kunnanvaltuuston päätösten toimeenpanevana elimenä toimii kunnanhallitus (εκτελεστική επιτροπή δήμου, "ektelestikí epitropí dímou").


title: Kreikan kunnat

text: Kuntien vastuualueisiin kuuluvat muun muassa maankäytön suunnittelu, rakennusluvat, sosiaalitoimi, terveydenhoito, koulutus ja liikenneinfrastruktuuri.


title: Kreikan kunnat

text: Kuntien virallinen nimi on muotoa "Týrnavoksen kunta" (Δήμος Τυρνάβου, "Dímos Tyrnávou"), mutta kunnista käytetään usein lyhyempää nimimuotoa kuten "Týrnavos" (Τύρναβος). Kunnan nimi saattaa olla sama kuin kuntakeskuksen nimi, mutta aina näin ei ole. Joissain tapauksissa kunta on nimetty jonkun toisen asutuksen kuin kuntakeskuksena toimivan asutuksen mukaan. Joissain tapauksissa kunnan nimi taas ei vastaa lainkaan mitään asutusta tai maantieteellistä kohdetta sen alueella; eräät kunnat, kuten Geórgios Karaïskákis ja Nikólaos Skoufás, on esimerkiksi nimetty merkkihenkilöiden mukaan. Joidenkin kuntien nimi pitää sisällään kuntaliitosta edeltäneiden kuntien nimet; näin nimettyjä ovat esimerkiksi Ampelókipoi-Meneméni ja Vári-Voúla-Vouliagméni.


title: Anrei Hakulinen

text: Anrei Hakulinen (s. 8. helmikuuta 1990 Turku) on suomalainen jääkiekkoilija, joka pelaa SM-liigajoukkue KooKoossa. Hän on pelipaikaltaan keskushyökkääjä, mutta osaa pelata myös laidassa.


title: Anrei Hakulinen

text: Hakulinen on Turun Kisa-Veikkojen kasvatti. Hän pelasi B-nuorten IV-divisioonaa enonsa Reijo Ruususen alaisuudessa, jonka jälkeen Ruusunen suositteli Hakulista kolme sarjatasoa ylemmäs Turun Palloseuran B-nuorille SM-sarjaan. Hän siirtyi joukkueeseen kaudeksi 2007–2008. Kauden 2008–2009 Hakulinen pelasi A-nuorten I-divisioonaa TuTossa. Kauden 2009–2010 hän aloitti TPS:n A-nuorten SM-liigajoukkueessa, mutta palasi taas kesken kauden sarjatasoa alemmas TuTon A-nuoriin. Hakulinen oli joukkueen paras pistemies ja syöttäjä sekä runkosarjassa tehoilla 8+28=36 että I-divisioonan karsinnoissa tehoilla 11+12=23. Hän voitti koko A-nuorten I-divisioonan karsintasarjan piste- ja maalipörssin.


title: Anrei Hakulinen

text: Kauden 2010–2011 kynnyksellä syyskuussa 2010 Hakulinen teki vuoden mittaisen sopimuksen TuTon Mestis-joukkueen kanssa. Hänen tulokaskautensa siellä toi 24 runkosarja- ja viidessä karsintasarjan ottelussa tehot 2+2=4. Hakulinen pelasi ison osan kaudestaan vielä myös TuTon A-nuorissa. Kaudeksi 2011–2012 hän siirtyi Suomi-sarjajoukkue VG-62:een, jonka paras syöttäjä ja kolmanneksi paras pistemies Hakulinen oli tehoilla 6+27=33. Siirtotakarajalla tammikuun 2012 lopulla hän palasi loppukaudeksi TuToon, jossa loppukausi toi viidessä runkosarja- ja neljässä playoff-ottelussa tehot 1+1=2. Maaliskuussa 2012 Hakulinen teki vuoden mittaisen jatkosopimuksen joukkueen kanssa.


title: Anrei Hakulinen

text: Kaudella 2012–2013 Hakulisen vastuu TuTossa kasvoi edellisestä kaudesta ja hän teki 38 runkosarjaottelussa tehot 4+13=17 ja kymmenessä playoff-ottelussa tehot 1+2=3. Hakulinen voitti kauden päätteeksi Mestis-pronssia. Kaudella 2013–2014 hän löi itsensä lopullisesti läpi Mestiksessä ja teki runkosarjassa 54 ottelussa tehot 17+32=49, joilla Hakulinen oli TuTon toiseksi paras pistemies Tuukka Pulliaisen jälkeen ja jakoi koko sarjan pistepörssin kymmenennen sijan HCK:n Tomi Mustosen kanssa. Hakulinen voitti koko kevään 2014 pudotuspelien maalipörssin ja sijoittui pistepörssissä toiseksi joukkuetoverinsa Aki Keinäsen jälkeen tehoilla 11+5=16. Hän voitti kauden päätteeksi Mestis-pronssia ja valittiin sarjan ensimmäiseen tähdistökentälliseen. Hakulinen valittiin myös Mestiksen lokakuun 2013 kuukauden pelaajaksi.


title: Anrei Hakulinen

text: Hakulinen siirtyi kaudeksi 2014–2015 kaksivuotisella sopimuksella SM-liigajoukkue Pelicansiin. Hän aloitti joukkueessa vahvasti jo harjoituskaudella tehden kuudessa ottelussa tehot 1+5=6, kunnes Hakulinen joutui ennen kauden alkua ylävartalovamman vuoksi noin kolmeksi kuukaudeksi sivuun. Hän pääsi lopulta tekemään liigadebyyttinsä 4. joulukuuta 2014 JYPiä vastaan. Hakulinen merkittiin Pelicansin kakkosketjuun Tommi Paakkolanvaaran ja Michal Řepíkin viereen. Hän sai ottelussa jääaikaa 17.30 minuuttia. Ottelu eteni aina voittomaalikilpailuun, jossa myös Hakulinen pääsi yrittämään maalintekoa. Lopulta kukaan Pelicansin kolmesta yrittäjästä ei onnistunut ja JYP voitti ottelun 2-3. Hakulinen teki liigauransa avausmaalin 27. joulukuuta 2014 Porin Ässiä vastaan. Hänet palkittiin ottelun "Ilta-Sanomien" yhden tähden tähtipelaajana. Hakulinen loukkaantui kuitenkin uudelleen tammikuussa 2015 ja kaikkiaan hän pelasi kauden aikana vain 13 runkosarjaottelua tehopistein 2+1=3.


title: Anrei Hakulinen

text: Kaudella 2015–2016 Hakulinen ajautui erimielisyyksiin Pelicansin uuden päävalmentaja Petri Matikaisen johtaman valmennustiimin kanssa ja hän joutui lopulta kokoonpanon ulkopuolelle joulukuussa 2015. Vuoden 2016 vaihteessa seura lainasi Hakulisen loppukaudeksi SM-liigan nousijajoukkue KooKoohon, jonka kanssa hän teki samalla kauden 2016–2017 kattavan sopimuksen. Yhteensä Hakulisen ensimmäinen kokonainen ja ehjä SM-liigakausi toi 59 runkosarjaottelussa tehot 5+10=15. Kaudella 2016–2017 hän oli tehoilla 14+10=24 KooKoon toiseksi paras maalintekijä Terry Broadhurstin ja Kai Kantolan kanssa sekä neljänneksi paras pistemies Eero Savilahden ja Jarkko Malisen kanssa. Huhtikuussa 2017 Hakulinen teki joukkueen kanssa vuoden mittaisen jatkosopimuksen. Kausi 2017–2018 hänellä päättyi loukkaantumiseen 29 ottelun jälkeen joulukuussa 2017, kun Hakulinen kaatui kiekontavoittelutilanteessa pää edellä laitaan. Huhtikuussa 2018 hän teki KooKoon kanssa kaksivuotisen jatkosopimuksen.


title: Anrei Hakulinen

text: Hakulinen on pelannut Suomen A-maajoukkueessa kolme ottelua tehden yhden maalin. Hän teki A-maajoukkuedebyyttinsä Channel One Cupin Tampereen Hakametsän jäähallissa pelatussa avausottelussa 13. joulukuuta 2018 Tšekkiä vastaan. Hakulinen merkittiin heti Suomen kakkosketjun oikeaan laitaan Arttu Ruotsalaisena ja Toni Rajalan viereen. Hän teki ottelussa myös ensimmäisen A-maajoukkuemaalinsa.


title: Anrei Hakulinen

text: Hakulinen on toisen polven liigakiekkoilija, sillä hänen isänsä Markku pelasi omalla urallaan yli 200 SM-liigaottelua ja kuului myös Suomen joukkueeseen Lake Placidin olympiakisoissa 1980. Hän kuitenkin kuoli Anrein ollessa vain kahdeksan kuukauden ikäinen. Myös Anrein setä Yrjö Hakulinen sekä eno Raimo Ruusunen pelasivat jääkiekkoa SM-liigatasolla. Myös toinen eno Reijo omaa pelaajataustaa.


title: Kössi Kanto

text: Kössi Kanto (23. helmikuuta 1887 Kangasala – 1. huhtikuuta 1917) oli suomalainen näyttelijä. Tampereen Työväen Teatterissa uransa tehneen Kannon erikoisalaa olivat sankariroolit.


title: Kössi Kanto

text: Kössi Kannon vanhemmat olivat August Kanto ja Maria Timgren. Myös hänen veljensä Kalle Kanto oli näyttelijä. Kansakoulun jälkeen Kössi Kanto työskenteli kassakaappitehtaalla. Hän aloitti näyttelijänuransa Tampereen Työväen Teatterissa 1908 ja työskenteli siellä varhaiseen kuolemaansa saakka.


title: Kössi Kanto

text: Kannon näyttämötaiteellisia tehtäviä olivat muun muassa Daniel Hjort, Abel (kappaleessa "Ikuinen taistelu"), Armas ("Tunturi Evind") sekä pääosa näytelmässä "Synti".


title: Kössi Kanto

text: Kössi Kannon aviopuoliso Sirkka Kanto ja pariskunnan poika Orvo Kanto näyttelivät myös Tampereen Työväen Teatterissa. Kössi Kannon pojanpoika Kössi Jalmari Kanto on niin ikään näyttelijä.


title: Kössi Kanto

text: Kössi Kanto kuoli tapaturmaisesti kolmenkymmenen vuoden ikäisenä: hänen päähänsä putosi jäämöhkäle Hämeenkatu 10:ssä sijainneen talon kolmannen kerroksen katolta.


title: Kreikan kaupungit

text: Kreikassa kaupungeilla ( < ) viitataan yleensä suurempiin asutuskeskuksiin, joissa asuu yli 2 000 asukasta. Tätä pienemmät asutuskeskukset ovat kyliä (χωριό, "chorió"). Pienemmistä kaupungeista, joissa asuu 2 000–10 000 asukasta, voidaan käyttää nimitystä "komópoli" (κωμόπολη). Tällöin varsinainen "póli"-nimitys on varattu niille asutuskeskuksille, joiden väkiluku on yli 10 000. Suuriin kaupunkeihin, käytännössä lähinnä Ateenaan ja Thessalonikiin, voidaan viitata nimityksellä metropoli (μητρόπολη, "mitrópoli").


title: Kreikan kaupungit

text: Nimitys "kaupunki" on näin ollen puhtaasti tilastollinen ja yleiseen kielenkäyttöön perustuva, ei lainsäädäntöön perustuva. Kreikassa kaupungeilla ei myöskään ole suoraa suhdetta kuntiin samoin kuin esimerkiksi Suomessa, jossa osa kunnista on kaupunkeja. Kreikassa kunnan hallinnollinen keskus eli kuntakeskus voi olla kaupunki tai kylä, mutta varsinkin vuoden 2011 aluehallinto- ja kuntauudistuksen jälkeen yhdessä kunnassa voi olla useita kaupunkeja. Toisaalta suurkaupungit voivat koostua useasta kunnasta ja varsinaisesta kaupungista. Näin erityisesti Ateenan tapauksessa: varsinaisen Ateenan kunnan asukasluku on 664 046, mutta Ateenan metropolialueen lähes 60 kunnassa asuu yli 3 000 000 asukasta (vuonna 2011).


title: Kreikan kaupungit

text: Kreikkalaisista noin 62% asuu kaupungeissa ja kaupungistuminen lisääntyy 0,63 prosenttia vuodessa. Kaupunkiväestöstä noin puolet asuu Ateenan metropolialueella.


title: Kreikan kaupungit

text: Kreikan 20 suurinta kaupunkia koko kaupunkialueen väkiluvun mukaan laskettuna ovat:


title: Singaporejoki

text: Singaporejoki () on Singaporen kaupungin ydinkeskustassa virtaava runsaan kolmen kilometrin pituinen joki Singaporen saaren eteläosassa. Joki laskee Marina Bayhyn kaupungin ydinkeskustan kohdalla.


title: Singaporejoki

text: Singaporejoen suulla sijaitsi 1300-luvulla kalastajakylä Temasek, josta kehittyi noin kymmenen tuhannen asukkaan satamakaupunki. Myöhemmin kaupunki nimettiin Singapuraksi, leijonan kaupungiksi. Tarinan mukaan nimen keksi Srivijayan prinssi Sang Nila Utama nähdessään tuntemattoman esineen jota hän luuli leijonaksi.


title: Singaporejoki

text: 1800-luvulla alueelle saapuivat britit. Sir Stamford Raffles perusti joen suulle brittien kauppasiirtokunnan vuonna 1819, jolloin sai alkunsa nykyinen Singapore. Singaporejoki tarjosi hyvät kulkuyhteydet mereltä kaupunkiin, ja vuosisata myöhemmin Singaporejoki oli maan tärkein kaupallinen elinehto.


title: Singaporejoki

text: Maan nopea urbanisoituminen toi mukanaan ympäristöongelmia. Väkiluvun ja kaupankäynnin kasvaessa ja liikennemäärien noustessa joki saastui pahasti. Joen laiturit kävivät myös ahtaiksi useille kauppa-aluksille, mikä johti siihen että Keppelin satamaa, nykyistä Singaporen sataman yhtä terminaalia alettiin kehittää enemmän. Singaporen itsenäistyttyä maassa aloitettiin massiiviset uudistukset jotka koskivat maan vesihuoltoa ja viemäröintijärjestelmiä, etenkin kaupungin ydinkeskustassa jossa Singaporejoki virtaa. Suurimpien liikennemäärien siirtyessä pois Singaporejoelta saatiin mahdollisuus joen tilan kohentamiseen.


title: Singaporejoki

text: Vuonna 1977 Singaporen ympäristöministeriö aloitti Singaporejoen puhdistamisen. Jokea ruopattiin ja joen seinämät rakennettiin uudestaan. Molemmille puolille jokea rakennettiin rantakadut. Vuoteen 1983 mennessä joen tila oli kohentunut huomattavasti.


title: Singaporejoki

text: Vuonna 2008 rakennettiin Marinan pato Marina Bayn ja Singaporensalmen väliin erottamaan Singaporensalmen suolainen merivesi jokien makeasta vedestä. Nykyisin Marina Bay, sekä siihen laskevat Singaporejoki, Kallangjoki ja Geylangjoki, sekä Kallangjoen sivujoki Rochorjoki muodostavat tekoaltaan, joka tyydyttää 10% Singaporen vedentarpeesta. Tekoallas on Singaporen ensimmänen ydinkeskustassa sijaitseva tekoallas. Siihen laskevien jokien valuma-alue on 10 000 hehtaaria, mikä on kuudesosa koko maan pinta-alasta.


title: Singaporejoki

text: Joen rannalla on nykyisin paljon viihdekäyttöä ja ravintolatoimintaa. Jokimaisemaa hallitsevat ydinkeskustan pilvenpiirtäjät, mutta vanhoja rakennuksia kuten Singaporen parlamenttitalo on joen varrella muistuttamassa joen historiasta.


title: Taigatytönkorento

text: Taigatytönkorento ("Coenagrion johanssoni") on pienikokoinen tytönkorentoihin kuuluva yleisehkö sudenkorento, joka elää erityisesti soilla.


title: Taigatytönkorento

text: Taigatytönkorento muistuttaa monia muita tytönkorentoja. Se on kuitenkin useimpia muita tytönkorentolajeja pienikokoisempi ja yksi pienimmistä sudenkorentolajeista.


title: Taigatytönkorento

text: Koiraan sinisen takaruumiin toisessa jaokkeessa on musta kuvio, joka muodoltaan muistuttaa äänirautaa. Jaokkeissa 3–5 on sauvamaiset mustat kuviot. Naaralla puolestaan on enimmäkseen vaaleat yhdeksäs ja kymmenes jaoke. Takaruumiin vatsapuoli on väritykseltään pitkälti musta.


title: Taigatytönkorento

text: Taigatytönkorennon takaruumiin pituus on 20–26 mm ja takasiiven pituus 15–20 mm.


title: Taigatytönkorento

text: Taigatytönkorento elää soilla ja varsinkin nevan ympäröimillä suolammilla sekä puhtaissa puroissa ja joissa. Lajin elinalue keskittyy pohjoiseen. Levinneisyysalue käsittää Norjan, Ruotsin, Suomen, Baltian ja Pohjois-Venäjän Siperian itäosiin asti. Suomessa laji on jokseenkin yleinen mutta esiintyy osin paikallisesti ja useimmiten melko vähäisissä määrin. Lajia tavataan lähes koko Suomessa, mutta havaintoja Ahvenenmaalta ei juuri tunneta.


title: Taigatytönkorento

text: Taigatytönkorennon lentoaika on touko-kesäkuun vaihteesta elokuun loppupuolelle. Päälentoaika on kesäkuun puolivälistä heinäkuun loppupuolelle. Laji on erityisen herkkä tuulelle eikä mielellään lennä veden yllä.


Lentävä feministi ja muita muistoja 70-luvulta () on Pia Ingströmin haastattelukirja uuden naisliikkeen noususta 1970-luvun Suomessa.


title: Kalle Kanto

text: Kalle Kanto (1. helmikuuta 1890 Kangasala – ?) oli suomalainen näyttelijä. Kannon vahvinta alaa oli sankariroolien tulkitseminen.


title: Kalle Kanto

text: Kalle Kannon vanhemmat olivat August Kanto ja Maria Timgren. Hänen veljensä Kössi Kanto oli myös näyttelijä. Kansakoulun jälkeen Kalle Kanto työskenteli kassakaappitehtaalla. Hän aloitti näyttelijänuransa Tampereen Työväen Teatterissa 1915 ja työskenteli siellä vuoteen 1925, jolloin hän siirtyi Tampereen Teatteriin.


title: Kalle Kanto

text: Kannon näyttämötaiteellisia tehtäviä olivat muun muassa Terentij (kappaleessa "Taiga"), Klaus Kurki ("Elinan surma") ja "Kullervon" nimiosa.


title: Kalle Kanto

text: Kanto teki sivuosan Koljon isäntänä sittemmin tuhoutuneessa Uuno Eskolan ohjaamassa mykkäelokuvassa "Ei auta itku markkinoilla" (1927).


title: Barr’s Originals

text: Barr's Originals on skotlantilaisen A.G. Barr p.l.c.:n valmistama virvoitusjuoma. Sen valmistus aloitettiin vuonna 1875 ja siitä tällä hetkellä valmistettavia makuvaihtoehtoja ovat Ginger Beer, Traditional Lemonade, Cream Soda with a twist of Raspberry ja Orange. Nykyinen valikoima on ollut käytössä joulukuusta 2013 lähtien. Juomien on sanottu olevan suunnattu pääosin 40-60-vuotiaille ihmisille. Alun perin juomaa myytiin 330ml-kokoisten tölkkien lisäksi puolen litran lasipulloissa, mutta vuoden 2013 valikoimauudistuksen myötä puolen litran lasipulloversioiden valmistus lopetettiin. Helsingin Sanomien toimittaja Tuomas Tanttu antoi Barr's Originals Ginger Beer-juomalle arvostelussa 4/5 tähteä.


title: Uinnin pitkän radan Euroopan-mestaruuskilpailut 1983

text: Uinnin pitkän radan Euroopan-mestaruuskilpailut järjestettiin vuonna 1983 16. kertaa. Kilpailut pidettiin Italian Roomassa 22.–27. elokuuta. Kilpailujen järjestäjänä toimi Euroopan uimaliitto LEN. Kilpailulajeina olivat uinti, uimahypyt, taitouinti ja miesten vesipallo.


text: Isäntämaa


title: Pyhät bodarit

text: Pyhät bodarit: yhteisöllisyys ja onni täydellisessä ruumiissa on Taina Kinnusen vuonna 2001 julkaistu väitöskirja kehonrakennuskulttuurista. Teoksen on julkaissut Gaudeamus.


title: Cobra Verde

text: Cobra Verde on italialaisen teknisen death metalin yhtye Hideous Divinityn tuleva toinen studioalbumi. Se on julkaistiin 28. lokakuuta 2014 levymerkillä Unique Leader Records.


title: Cobra Verde

text: Albumin kansikuvan on toteuttanut Andrzej Kuziola.


title: Kössi Jalmari Kanto

text: Kössi Jalmari Kanto (17. toukokuuta 1945 Tampere) on suomalainen näyttelijä. Jyväskylän teatteripiireistä uransa aloittanut Kanto on tehnyt pitkän uran Kouvolan ja eritoten Mikkelin näyttämöillä.


title: Kössi Jalmari Kanto

text: Kössi Kanto syntyi aluepäällikkö Orvo Kannon ja konttoristi Valma Mäkisen perheeseen. Hänen isänisänsä - niin ikään Kössi Kanto - oli työskennellyt 1910-luvulla Tampereen Työväen Teatterin näyttelijänä. Myös hänen isosetänsä Kalle Kanto oli ammattinäyttelijä.


title: Kössi Jalmari Kanto

text: Kössi Jalmari Kanto aloitti teatteriuransa Jyväskylässä vuonna 1968. Vuosina 1975–1987 hän oli kiinnitettynä Kouvolan Teatteriin ja vuodesta 1987 Mikkelin Teatteriin, josta hän jäi eläkkeelle. Kanto on mikkeliläisen Teatteriosuuskunta EStaten perustajajäseniä.


title: Kössi Jalmari Kanto

text: Kannon näyttämötaiteellisia tehtäviä ovat muun muassa nimiosat näytelmissä "Maisteri" ja "Isä Camillo". Muista rooleista mainittakoon Claudius William Shakespearen "Hamletissa" ja renki Tolari Teuvo Pakkalan klassikkonäytelmässä "Tukkijoella". Serpin epookkikomediassa "Katupeilin takana" hän tulkitsi isän roolin. Ivan Menchellin "Leskikullat"-näytelmässä Kannolla oli Samin osa. Eläkevuosinaan Kanto on muun muassa ohjannut näytelmiä.


title: Kössi Jalmari Kanto

text: Kössi Kannon aviopuoliso on lehtori Rauni Väätämöinen. Hänellä on tyttäret Hanna (s. 1972) ja Jenni (s. 1976).


title: Marina Silva

text: Marina Silva (s. 8. helmikuuta 1958 Rio Branco) on brasilialainen ympäristönsuojelija ja poliitikko.


title: Marina Silva

text: Huhtikuussa 2014 sosialistipuolueen johtaja Eduardo Campos ilmoitti asettuvansa ehdokkaaksi Brasilian presidentinvaaleissa lokakuussa 2014 ja nimeävänsä Marina Silvan varapresidenttiehdokkaakseen. Camposin kuoltua lento-onnettomuudessa 13. elokuuta nousi Silva vahvasti esille presidenttiehdokasta valittaessa. Silva kuuluu helluntailaiseen Assemblies of God -herätysliikkeeseen ja vastustaa samaa sukupuolta olevien oikeutta avioliittoon sekä naisten aborttioikeutta.


title: Lugal Ki En

text: Lugal Ki En on yhdysvaltalaisen deathcore-yhtye Rings of Saturnin kolmas studioalbumi. Se julkaistiin 14. lokakuuta 2014.


title: Einari Vuori

text: Einari Vuori (15. syyskuuta 1921 Hollola – 20. tammikuuta 2010 Lahti) oli suomalainen palomies ja kirjailija. Hän käytti kirjailijanimeä Mauri Vuori ja kirjoitti myös pakinoita nimimerkillä "Matias".


title: Einari Vuori

text: Lahden Möysänmäestä kotoisin ollut Vuori kävi kansakoulun ja opiskeli myöhemmin kirjoittamista työväenopiston kursseilla. Hän työskenteli sahalla viilaajana ja palomiehenä vuosina 1946–1976.


title: Einari Vuori

text: Vuori kirjoitti pakinoita Salpaus-Häme-lehteen 1969–1971 nimimerkillä "Matias". Hän kirjoitti myös teatteriarvosteluja Kansan Uutisiin ja hän oli Lahden teatterilautakunnan jäsenenä yli 30 vuotta.


title: Einari Vuori

text: Vuori palkittiin Työväenopistojen liiton kirjoituskilpailussa ja hänelle myönnettiin 1985 Kalevala-juhlavuosi-mitali sekä Valkoisen ruusun mitali.


title: Einari Vuori

text:
Nimellä "Mauri Vuori":
Vuoren tekstejä on julkaistu myös seuraavissa antologioissa:


title: Hubert’s Lemonade

text: Hubert's Lemonade on yhdysvaltalainen virvoitusjuoma, jota on valmistettu vuodesta 1935 lähtien. Juomat sisältävät kaloreita 70 grammaa, hiilihydraatteja 18 grammaa ja sokeria 15 grammaa. Niiden valmistamiseen on käytetty Kaliforniassa kasvatettuja sitruunoita.


title: Hubert’s Lemonade

text: Hurbert's Lemonadea on tällä hetkellä saatavilla seuraavanlaisina vaihtoehtoina.


title: Hubert’s Lemonade

text: LemonadeOrganicDiet LemonadeHalf & Half


title: The Flesh Prevails

text: The Flesh Prevails on yhdysvaltalaisen metalliyhtye Fallujahin toinen studioalbumi. Se julkaistiin 22. heinäkuuta 2014 levymerkillä Unique Leader Records.


title: Jokerien KHL-kausi 2014–2015

text: Jääkiekkokausi 2014–2015 oli jääkiekkoseura Helsingin Jokereille sen historian 48:s. Se oli samalla ensimmäinen, jonka joukkue pelasi KHL-liigassa. Kausi 2013–2014 oli siten seuran toistaiseksi viimeinen SM-liigassa.


title: Jokerien KHL-kausi 2014–2015

text: Jokerit pelasi runkosarjaa KHL:n läntisen konferenssin Bobrov-divisioonassa, jonka muut joukkueet olivat Atlant, Dinamo Minsk, Dinamo Riika, Medveščak Zagreb, SKA Pietari ja Slovan Bratislava. Jokerit sijoittui runkosarjassa konferenssin neljännelle, ja divisioonan toiselle sijalle. Yksikään KHL:n tulokasjoukkue ei ollut aiemmin yltänyt runkosarjassa yhtä korkealle. Konferenssin puolivälierissä Jokerit pudotti Dinamo Minskin jatkosta voitoin 4–1, mutta putosi jatkosta konferenssin välierissä TsSKA Moskovaa vastaan samoin lukemin. Jokerien lopullinen sijoitus KHL:n kaudella 2014–2015 oli kuudes.


title: Jokerien KHL-kausi 2014–2015

text: Runkosarjassa Jokerien kotiotteluita seurasi keskimäärin 10 932 katsojaa, mikä oli uusi Suomen ennätys. Hyökkääjä Steve Moses teki puolestaan runkosarjassa 36 maalia, mikä oli KHL-sarjan uusi ennätys.


title: Jokerien KHL-kausi 2014–2015

text: 28. kesäkuuta 2013 Harry Harkimon ilmoitettiin myyvän Hartwall-areenan suomalais-venäläisille liikemiehille Gennadi Timtšenkolle sekä Arkadi, Boris ja Roman Rotenbergille, joilla oli myös optio ostaa osa Jokereista. Uudeksi toimitusjohtajaksi nimettiin Harkimo itse. Samalla tiedotettiin, että Jokerit siirtyy KHL-liigaan kaudelle 2014–2015 ensimmäisenä suomalaisena seurana.


title: Jokerien KHL-kausi 2014–2015

text: Lopullisesti Jokerit vahvisti siirtymisensä KHL:ään 30. lokakuuta 2013. Samalla ilmoitettiin Arena Eventsin ostaneen 49 prosenttia Jokerit Hockey Club Oy:n osakkeista. 51 prosentin osake-enemmistö säilyi edelleen Harry Harkimolla. 4. joulukuuta Jokerit ilmoitti, että seuran ensimmäisen KHL-kauden päävalmentaja on kaksivuotisella sopimuksella Erkka Westerlund.


title: Jokerien KHL-kausi 2014–2015

text: Jokerien toistaiseksi viimeiseksi SM-liigakaudeksi jäi 2013–2014, joka päättyi pudotuspelien ensimmäiselle kierrokselle.


title: Jokerien KHL-kausi 2014–2015

text: Jokerien uudistuneen KHL-joukkueen ensimmäiset vahvistetut pelaajat julkistettiin 31. maaliskuuta 2014. Tuolloin seura tiedotti tehneensä kahden vuoden jatkosopimuksen puolustaja Ossi Väänäsen kanssa. Samalla joukkueeseen hankittiin yksivuotisella sopimuksella Brynäs IF:stä yhdysvaltalaispuolustaja Ryan Gunderson, jota general manager Jari Kurri kuvasi Ruotsin liigan kolmen edellisen kauden johtavaksi kiekolliseksi puolustajaksi, joka tuo Jokerien peräpäähän ”valtavasti taitoa”.


title: Jokerien KHL-kausi 2014–2015

text: Seuraavana päivänä, 1. huhtikuuta, Jokerit ilmoitti tehneensä kahden vuoden sopimukset kahden ruotsalaishyökkääjän, Linus Omarkin ja Johan Harjun, kanssa. Molemmat siirtyivät seuraan Ruotsin liigasta, jossa Omark edusti Luulajaa ja Harju Brynäsiä. Sekä Omark että Harju ovat kotoisin Ylitornion kunnasta, ja heillä on takanaan pitkä yhteinen historia. Omarkia Kurri kuvasi äärimmäisen taivavaksi pelaajaksi, joka tuo joukkueeseen hyökkäyspään kärkiosaamista. Sen sijaan Harju on Kurrin mukaan isokokoinen hyökkääjä, joka käyttää fysiikkaansa hyvin hyödykseen.


title: Jokerien KHL-kausi 2014–2015

text: 7. huhtikuuta julkistettiin Tommi Huhtalan ja Eetu Pöystin kaksivuotiset sopimukset. Molemmat hyökkääjät olivat pelanneet edellisellä kaudella Espoo Bluesissa. Huhtalan ja Pöystin hankintaa perusteltiin muun muassa sillä, että molemmat ovat urallaan kovaa vauhtia eteenpäin meneviä kiekkoilijoita.


title: Jokerien KHL-kausi 2014–2015

text: Uusia sopimuksia julkistettiin seuraavana päivänä, 8. huhtikuuta. Edelliskauden joukkueesta jatkosopimukset solmivat Jani Rita, Tomi Mäki, Riku Hahl, Semir Ben-Amor ja Niko Peltola. Uusina pelaajina joukkueeseen liittyivät Pelicansista puolustaja Oskari Korpikari ja Porin Ässistä keskushyökkääjä Severi Sillanpää. Korpikari toi joukkueen takalinjoille kovuutta ja jämäkkyyttä, kun taas Sillanpäästä Jokerit uskoi saavansa potentiaalisen kahden suunnan sentterin. Ridan, Mäen, Hahlin ja Ben-Amorin sopimukset olivat vuoden mittaisia, Peltolan, Korpikarin ja Sillanpään taas kahden vuoden pituisia.


title: Jokerien KHL-kausi 2014–2015

text: 14. huhtikuuta ilmoitettiin Riku Heleniuksen ja Jere Sallisen kaksivuotisista sopimuksista. Maalivahti Helenius saapui joukkueeseen Pohjois-Amerikasta, hyökkääjä Sallinen oli puolestaan pelannut edelliskaudella HPK:ssa ja Örebrossa. Jari Kurri totesi, että KHL:ssä menestymiseen tarvitaan kaksi hyvää maalivahtia, ja luotti Heleniuksen olevan toinen heistä. Sallisen Kurri sanoi olevan luisteluvoimainen, fyysinen ja suoraviivainen hyökkääjä, jonka kehityskäyrä näyttää voimakkaasti ylöspäin.


title: Jokerien KHL-kausi 2014–2015

text: Kolmen oman nuoren kahden vuoden jatkosopimus julkistettiin 22. huhtikuuta. Joukkueessa jatkoivat puolustajat Santeri Saari ja Jere Sneck sekä hyökkääjä Saku Salminen.


title: Jokerien KHL-kausi 2014–2015

text: Kaksi päivää myöhemmin, 24. huhtikuuta, joukkueeseen liittyivät laitahyökkääjä Niklas Hagman ja puolustaja Daine Todd. Edelliskaudella Porin Ässissä ja Sveitsin liigan Fribourg-Gottéronissa pelannut Hagman toi joukkueeseen kokemusta. Todd puolestaan siirtyi Jokereihin AHL-seura Portland Piratesista.


title: Jokerien KHL-kausi 2014–2015

text: 28. huhtikuuta julkaistiin puolustaja Jere Karalahden ja hyökkääjä Steve Mosesin jatkosopimukset.


title: Jokerien KHL-kausi 2014–2015

text: Uusia sopimuksia julkistettiin 6. toukokuuta, jolloin ilmoitettiin kahden puolustajan, Atte Ohtamaan ja Ville Lajusen, palkkaamisesta. Lajunen liittyi joukkueeseen Färjestadista ja Ohtamaa Oulun Kärpistä. Jari Kurri kuvasi molempia urallaan eteenpäin meneviksi pelaajiksi, joilla on korkeat tavoitteet.


title: Jokerien KHL-kausi 2014–2015

text: Maalivahtiosastoa vahvistettiin 27. toukokuuta. Tuolloin julkistettiin ruotsalaisen Henrik Karlssonin yksivuotinen sopimus. Karlsson siirtyi Jokereihin KHL-seura Avangard Omskista. Jokerien maalivahtirinkiin ilmoitettiin kuuluvan myös Jani Kautto ja Joona Voutilainen. Kauton sopimus oli 1+1-vuotinen ja Voutilaisen 2+1-vuotinen.


title: Jokerien KHL-kausi 2014–2015

text: 9. kesäkuuta 2014 joukkueeseen liittyi tšekkihyökkääjä Petr Koukal KHL-seura Neftehimik Nižnekamskista. Hänen sopimuksensa oli malliltaan yksivuotinen. Samalla julkistettiin kahden nuoren hyökkääjän sopimus. Teemu Turusen sopimus oli 1+1-vuotinen ja Frank Gymerin 2+1-vuotinen. Turusen ilmoitettiin kuitenkin pian siirtyneen lainasopimuksella Mestis-joukkue Mikkelin Jukureihin.


title: Jokerien KHL-kausi 2014–2015

text: 16. kesäkuuta Jokerit ilmoitti kanadalaisen keskushyökkääjän Kurtis McLeanin yksivuotisesta sopimuksesta. McLean liittyi Jokereihin KHL-seura Metallurg Novokuznetskista.


title: Jokerien KHL-kausi 2014–2015

text: Keskushyökkääjä Niko Kapasen yksivuotinen sopimus julkistettiin heinäkuun 10. päivänä. Vuoden 2011 maailmanmestari on pelannut KHL:ää sen perustamisesta, kaudesta 2008–2009, lähtien. Lisäksi hän on pelannut lähes 400 NHL:n runkosarjaottelua. Jari Kurri kehui Kapasta yhdeksi parhaista suomalaishyökkääjistä, sekä erittäin fiksuksi pelaajaksi.


title: Jokerien KHL-kausi 2014–2015

text: 30. heinäkuuta Jokerit ilmoitti tehneensä kahden vuoden sopimuken puolustaja Topi Jaakolan kanssa. Suomen maajoukkueen vakiokalustoon kuuluvat Jaakola siirtyi Jokereihin KHL-seura Lev Prahasta.


title: Jokerien KHL-kausi 2014–2015

text: Vielä 1. elokuuta julkistettiin hyökkääjä Juhamatti Aaltosen kahden vuoden sopimus. Aaltonen omaa runsaasti kokemusta KHL:stä, ja edellisellä kaudella hän oli voittanut olympiapronssia, sekä Suomen mestaruuden Oulun Kärpissä. Aaltonen on kuulunut 2010-luvulla Suomen maajoukkueen vakiopelaajiin. Aaltosen sopimuksen myötä Jokerien general manager Jari Kurri ilmoitti joukkueen olevan valmis.


title: Jokerien KHL-kausi 2014–2015

text: Kesken kauden, 14. marraskuuta, keskushyökkääjä Petteri Wirtanen siirtyi Jokereihin kaksivuotisella sopimuksella. Samalla toinen sentteri Kurtis McLean jätti joukkueen. Hänen vastuunsa oli viimeisissä peleissä jäänyt vähäiseksi.


title: Jokerien KHL-kausi 2014–2015

text: 21. marraskuuta puolustaja Jere Karalahden ilmoitettiin siirtyvän ruotsalaisseura HV71:een. Karalahden lähdön jälkeen Jokerien puolustus harveni entisestään, kun Daine Todd ja Oskari Korpikari loukkaantuivat. Niinpä alkukauden lainalla Ruotsin Allsvenskanin BIK Karlskogassa pelannut puolustaja Santeri Saari kutsuttiin takaisin Jokereihin 25. marraskuuta. Nuoren ikänsä vuoksi hänet voitiin ottaa kokoonpanoon niin sanottuna ylimääräisenä pelaajana. Joulukuun alkupuoliskolla myös Niko Peltola palasi Jokereihin Vaasan Sportista, vaikka hänen oli ollut tarkoitus pelata koko kausi Vaasassa. Todd ja Korpikari pelasivat ensimmäiset ottelunsa loukkaantumisiensa jälkeen 18. tammikuuta 2015. Tämä merkitsi Niko Peltolan lainaamista Mestis-seura Kiekko-Vantaaseen. Santeri Saari seurasi pian perässä.


title: Jokerien KHL-kausi 2014–2015

text: Johan Harjun kaksivuotisen sopimuksen purkamisesta ilmoitettiin 26. tammikuuta 2015. Jari Kurrin mukaan Harjulle ei löydetty joukkueesta sopivaa roolia. Kolme päivää myöhemmin Santeri Saaren niin ikään kaksivuotinen sopimus purettiin. Saaren vastuu joukkueessa oli jäänyt pieneksi ja hän halusi päästä urallaan eteenpäin.


title: Jokerien KHL-kausi 2014–2015

text: Severi Sillanpää pelasi ensimmäisen KHL-ottelunsa 4. helmikuuta 2015 Salavat Julajev Ufaa vastaan. Alkukauden hän oli kiekkoillut lainalla Ruotsin Allsvenskanissa ja Kiekko-Vantaassa. Samalla myös Niko Peltola palasi Jokerien kokoonpanoon.


title: Jokerien KHL-kausi 2014–2015

text: Läntisen konferenssin puolivälierissä neljänneksi sijoittunut Jokerit sai vastaansa pykälää alemmaksi yltäneen valkovenäläisen Dinamo Minskin. Joukkueet olivat kohdanneet runkosarjassa viidesti, joista Jokerit oli voittanut varsinaisella peliajalla kolme, kun taas Dinamo kaatoi Jokerit kerran varsinaisella peliajalla ja kerran jatkoajalla. Joukkueiden ensimmäinen kohtaaminen oli ollut samalla Jokerien avaus KHL-liigassa.


title: Jokerien KHL-kausi 2014–2015

text: Jatkoaika.com odotti sarjasta erittäin tasaista. Se oletti Jokerien perustavan pelinsä nopeaan kiekolliseen peliin, joka olisi Dinamon hidasta puolustusta vastaan hyvä ase. Vauhdin tippuessa Jokerit olisi ongelmissa, sillä Dinamon ykkösketju pystyisi viimeistelemään maaleja puolittaisistakin paikoista, minkä lisäksi joukkueen kanadalaiset tähdet viihtyisivät paremmin hitaassa pelitemmossa. Jatkoaika nosti esiin myös kahden ensimmäisen ottelun erittäin suuren merkityksen. Sivusto arvioi Jokerien menevän lopulta sarjasta jatkoon monipuolisemman pelaajamateriaalinsa ja paremman viisikkopelinsä turvin otteluvoitoin 4–2.


title: Jokerien KHL-kausi 2014–2015

text: Ensimmäinen kohtaaminen pelattiin perjantaina 27. helmikuuta Helsingissä. Alussa vahvasti esiintynyt Jokerit karkasi kahden ensimmäisen erän aikana 2–0-johtoon Atte Ohtamaan ja Petr Koukalin maaleilla. Joukkue näytti jo varmistelevan voittoaan, mutta kolmannessa erässä jäähyily alkoi kostautua. Ryan Vesce ohjasi kavennuksen kahdeksan minuuttia ennen loppua ja puolitoista minuuttia ennen päätössummeria Charles Linget tasoitti ottelun kovan taistelun päätteeksi. Jatkoaika oli Jokerien hallintaa, mutta kiekkoa ei saatu 47 kertaa torjuneen Lars Haugenin ohi, vaikka joukkue pääsi pelaamaan yli puolitoista minuuttia kahden miehen ylivoimalla. Ajassa 72.17 Dinamo käytti jatkoajan toisen paikkansa hyväkseen, kun Topi Jaakola menetti mailansa omassa päädyssä. Matt Ellison viimeisteli maalin edestä voittolukemiksi 2–3.


title: Jokerien KHL-kausi 2014–2015

text: Seuraava peli pelattiin heti seuraavana päivänä niin ikään Helsingin Hartwall Arenalla. Dinamo oli vaihtanut maalille Lars Haugenin tilalle Dmitri Miltshakovin. Jokerit hallitsi jälleen tapahtumia ja voitti 4–1. Ottelu oli hyvin samantyyppinen kuin edellisillan kohtaaminen – sillä erotuksella, että Jokerit jaksoi pelata kurinalaisesti ja maltilla loppuun asti. Viimeiseen erään lähdettiin tilanteesta 3–1, mutta Jokerien ote pysyi aktiivisena, eikä Dinamo siten päässyt yhtä hyville tekopaikoille kuin edellispäivänä. Lopussa Tomi Mäki viimeisteli loppulukemiksi 4–1 tyhjään maaliin.


title: Jokerien KHL-kausi 2014–2015

text: Kolmannen kohtaamisen myötä siirryttiin yli 15 000 katsojan eteen Minsk-Arenalle. Jokerit voitti ottelun selvästi 5–0 ja kaikki maalit syntyivät toisessa erässä. Linus Omarkille kirjattiin tehot 2+2. Dinamo oli jälleen vaihtanut maaliin Lars Haugenin, mutta hän sai neljännen maalin jälkeen tehdä tilaa Dmitri Miltshakoville. Selvästä voitosta huolimatta huolta aiheutti se, että kapteeni Niko Kapanen ei pelannut kolmannessa erässä. Hänen tulevan ottelun pelikuntonsa selviäisi seuraavan päivän aamujäillä.


title: Jokerien KHL-kausi 2014–2015

text: Neljäs peli pelattiin edelleen Minskissä. Jokerit vaihtoi otteluun maalille Riku Heleniuksen. Ottelu oli Jokereille edellistä kohtaamista vaikeampi, mutta tuloksena oli niukka työvoitto maalein 2–1. Kaikki maalit tehtiin jälleen toisessa erässä. Sarja olisi siten seuraavassa kohtaamisessa Jokereille katkolla. Kapteeni Niko Kapanen loukkaantui kolmannessa erässä ja myöhemmin hänen kautensa ilmoitettiin olevan ohi. Pelin päätyttyä Juhamatti Aaltonen sai pelirangaistuksen annettuaan rikkinäisen mailansa katsomossa olleelle pikkupojalle.


title: Jokerien KHL-kausi 2014–2015

text: Uuden sarjan myötä Jokerien pelaajabudjetti suureni merkittävästi. Seuran pelaajabudjetti KHL-kaudella 2014–2015 oli lähemmäs kymmenen miljoonaa euroa, kun viimeisellä SM-liigakaudella 2013–2014 Jokerit oli käyttänyt pelaajien palkkoihin ja bonuksiin 3,5 miljoonaa euroa. Kokonaisbudjetti oli noin 20 miljoonaa euroa.


title: Jokerien KHL-kausi 2014–2015

text: KHL-liigaan siirryttyään Jokerit solmi historiansa suurimman sopimuksen vedonlyöntiyhtiö NordicBetin kanssa. NordicBetin mainokset näkyvät vain seuran vieraspelipaidoissa, sillä Suomen valtio oli taannut rahapelimonopolin Veikkaukselle, Fintotolle ja RAY:lle (jotka yhdistyivät yhdeksi yritykseksi Veikkaus Oy:ksi vuoden 2017 alussa). NordicBetillä ei ole Suomessa toimilupaa ja Jokereilta vaaditaan selvitystä sponsorisopimuksesta, jonka laillisuudesta kiistellään. Jokerit luopui syksyllä NordicBetin logon käytöstä samoihin aikoihin, kun Opetusministeriön asettama selvitysmies alkoi tutkia yhteistyösopimuksen laillisuutta. Toimitusjohtaja Jukka Kohosen mukaan syynä oli se, että NordicBet katsoi nimeään kantavan mainoslogon rikkovan Venäjän rahapelilakia. Niinpä NordicBetin logo korvattiin tekstillä "No Logo". Joulukuun 15. päivänä vierasottelussa slovakialaista Slovan Bratislavaa vastaan paidoissa luki jälleen "NordicBet". Lopulta helmikuun alussa 2015 Poliisihallitus totesi Jokerien ja NordBetin yhteistyön arpajaislain vastaiseksi. Samalla Jokereille annettiin 100 000 euron uhkasakko, mikäli kieltopäätöstä ei noudatettaisi. Tämän myötä Jokerit päätti lopettaa NordicBetin mainosten käyttämisen paidoissaan. Yhteistyö peliyhtiön kanssa kuitenkin jatkui.


title: Jokerien KHL-kausi 2014–2015

text: Syksyn aikana Jokereilla oli palkanmaksuongelmia. Syynä olivat Ukrainan sodasta Venäjälle aiheutuneet talouspakotteet, joita Yhdysvallat ja Euroopan Unioni olivat asettaneet Jokerien taustavoimiin kuuluneille Gennadi Timtšenkolle ja Arkadi Rotenbergille. Timtšenko sekä Arkadi ja Boris Rotenberg eivät enää tuolloin olleet Jokerien osaomistajia, sillä seurasta 49 prosenttia omistavan Arena Events Oy:n osakkeet oli hiljattain siirretty Roman Rotenbergin nimiin. Tämä ei kuitenkaan poistanut Jokereihin kohdistuvia maksuliikennehaasteita.


title: Jokerien KHL-kausi 2014–2015

text: Ennen kauden alkua Jokerit asetti kotiottelujen yleisötavoitteekseen 11 000 katsojaa ottelua kohden. Runkosarjassa otteluiden keskimääräinen kävijämäärä oli 10 932, joista suurin yhden ottelun yleisömäärä oli 13 393 ja pienin 9 034 katsojaa. Yhteensä runkosarjapelejä seurasi Hartwall Arenalla 327 972 katsojaa, mikä oli uusi Suomen ennätys. Edellinen ennätys oli niin ikään Jokerien nimissä; kaudella 2012–2013 seuran otteluissa kävi yhteensä 294 810 henkilöä.


title: Jokerien KHL-kausi 2014–2015

text: Seura järjesti otteluihin usein erilaisia kampanjoita. Esimerkiksi marraskuun viimeisenä päivänä pelattuun otteluun Amur Habarovskia vastaan Jokerit, VR ja Aamulehti tarjosivat erityisesti tamperelaisia silmällä pitäen junalipun sekä ottelulipun 20 euron yhteishintaan. Tampereelta saapui otteluun yli 500 henkilöä. Joulukuun 22. päivänä järjestettyyn Dinamo Riika -peliin lapset pääsivät sisään alennettuun 7,50 euron hintaan, jolloin lastenlippujen tuotot lahjoitettiin lyhentämättöminä Lastenklinikoiden Kummit Ry:lle.


title: Jokerien KHL-kausi 2014–2015

text: Vaikka Jokerien markkinointia KHL-kauden suhteen pidettiin suomalaisessa urheilukentässä poikkeuksellisen onnistuneena, Roman Rotengerg totesi kauden päätyttyä, että seuran markkinointiosaaminen ei ole sillä tasolla kuin pitäisi.


title: Jokerien KHL-kausi 2014–2015

text: Syyskuussa 2015 Jokerien ilmoitettiin tehneen ensimmäisestä KHL-kaudestaan miljoonien eurojen tappiot. Syynä olivat muun muassa odotettua pienemmiksi jääneet tv-oikeuksien tuotot. Lisäksi matkakulut, pelaajien vakuutusmaksut sekä kotiotteluiden järjestämiseen liittyvät kulut oli laskettu alakanttiin.


title: Jokerien KHL-kausi 2014–2015

text: Jokerien kotihalliin asennettiin kesällä 2014 uutta tekniikkaa, jotka Areenan toimitusjohtaja Kimmo Kivisillan mukaan olivat miljoonaluokan investointeja. Katsomoon asennettiin koko tilan kiertävä LED-näyttö, minkä lisäksi hallin äänentoisto uusittiin. Hallin ulkopuolella ainoa muutos oli Hartwall Areena -kylttien muuttuminen muotoon Hartwall Arena. Muutos tehtiin, koska hallin nimi kirjoitetaan muodossa arena esimerkiksi englanniksi.


title: Jokerien KHL-kausi 2014–2015

text: Kansainvälisen jääkiekkoliitto IIHF:n sääntömuutoksen vuoksi kaukalon siniviivoja siirrettiin 1,5 metriä lähemmäs punaviivaa. Tämä pienensi keskialuetta yhteensä kolmen metrin verran.


title: Jokerien KHL-kausi 2014–2015

text: Konferenssin puolivälierät


title: Jokerien KHL-kausi 2014–2015

text: Konferenssin välierät


title: Abel Laudonio

text: Abel Ricardo Laudonio (30. elokuuta 1938 Buenos Aires – 12. elokuuta 2014) oli argentiinalainen nyrkkeilijä ja olympiamitalisti.


title: Abel Laudonio

text: Laudonio voitti 60 kilogramman painoluokassa olympiapronssia Roomassa 1960 hävittyään välierässään Sandro Lopopololle. Melbournessa 1956 Laudonio sijoittui yhdeksänneksi.


title: Abel Laudonio

text: Laudonio kuoli 75-vuotiaana 12. elokuuta 2014.


title: GimmeYaWallet

text: GimmeYaWallet Productions Oy on suomalainen tuotantoyhtiö. Yhtiön omistavat tuottaja Riku Rantala ja ohjaaja Tuomas Milonoff. Tuotantoyhtiö on tuottanut menestyneet sarjat Madventures, Docventures ja Sound Tracker. Tämän lisäksi tuotantoyhtiö on tuottanut mainoksia muun muassa Elisalle ja Coca-Cola Finlandille.


title: GimmeYaWallet

text: GimmeYaWalletin toimitusjohtaja on Elise Pietarila.


title: Rosteh

text: Rosteh () on vuonna 2007 perustettu Venäjän valtion omistama suuri, lukuisia merkittäviä tutkimuslaitoksia ja teollisuusyrityksiä hallinnoiva valtionkorporaatio. Säädös yhtiön uudesta nimestä annettiin heinäkuussa 2014; aiemmin korporaation nimenä oli "Rostehnologii". Yhtiön kotipaikka on Moskova. Koko konsernissa tytäryrityksineen työskentelee noin 900 000 henkeä.


title: Rosteh

text:
Vuonna 2012 tämä valtionyhtiön liikevaihto oli 931 miljardia Venäjän ruplaa. Ulkomaankaupan osuus liikevaihdosta oli 225 miljardia ruplaa. Vuonna 2013 Rostehin ulkomaankaupan arvoksi kerrottiin jo 350 miljardia ruplaa. Vuoden 2014 myynniksi yhtiö arvioi 1,3 biljoonaa ruplaa (20,2 mrd. USD), kun vuoden 2013 myynti oli ollut 1,04 biljoonaa RUB.
Rostehiin kuuluu kaikkiaan 663 erillistä organisaatiota, jotka toimivat emoyhtiön 13 holdingyhtiönä toimivan tytäryrityksen puitteissa. Holdingyhtiöistä kahdeksan toimii puolustusvälineteollisuudessa ja viisi siviilituotannon parissa. Rostehin yhtiöryppääseen kuuluu myös 21 suoraan emoyhtiön johtamaa organisaatiota. Suoraan ohjatuista yhtiöistä mainittakoon esimerkiksi Venäjän asevientiä hoitava Rosoboronexport. Vuonna 2013 se vei venäläisaseita 13,2 miljardin Yhdysvaltain dollarin arvosta. Tukholman rauhantutkimuslaitos SIPRIn mukaan Venäjä nousi vuonna 2013 maailman suurimmaksi aseidenviejäksi.


title: Rosteh

text: Keskeisiä tytäryrityksiä ovat (holdingyhtiöt):


title: Rosteh

text: Rostehilla on myös huomattavaia vähemmistöomistuksia venäläisissä teollisuusyrityksissä. Esimerkiksi maan suurimmasta kuorma-autonvalmistajasta (KamAZ) se omistaa 49,9 %, sekä suuresta titaanin ja alumiinin tuottajasta VSMPO-AVISMA:sta 25 % (+1 osake).


title: Rosteh

text: Rosteh on mukana 23 yhteisyrityksessä merkittävien ulkomaalaisten teollisuusyritysten kanssa. Konsernin partnereita näissä hankkeissa ovat muun muassa General Electric, Finmeccanica, Siemens, Daimler, Boeing, Pirelli, Airbus ja Renault-Nissan.


title: Rosteh

text: Rostehin useat tytäryritykset (merkintä *) ja konsernin pääjohtaja joutuivat kesällä ja alkusyksyllä 2014 Yhdysvaltojen ja/tai Euroopan yhteisön tai muun länsimaan pakotetoimenpiteiden kohteeksi Venäjän federaation jatkaessa Krimin sotilasmiehitystä ja maan sotiessa sekä tukiessa separatistisia sotilasryhmittymiä myös Itä-Ukrainassa.


title: Nick Offerman

text: Nick Offerman (s. 26. kesäkuuta 1970 Joliet, Illinois, Yhdysvallat) on yhdysvaltalainen näyttelijä. Hänet tunnetaan muun muassa Ron Swansonin roolistaan komediasarjassa "Puisto-osasto" (2009–2015). Vuonna 2016 hän näytteli Richard “Dick” McDonaldia elokuvassa "The Founder".


title: Nick Offerman

text: Offerman on ollut naimisissa näyttelijä Megan Mullallyn kanssa syyskuusta 2003 lähtien. Näyttelijätyön lisäksi Offerman on siviiliammatiltaan puuseppä, ja hänellä on myös oma kyseisen alan yritys.


title: Samuel Hall

text: Samuel Wesley "Sam" Hall (10. maaliskuuta 1937 Dayton, Ohio – 11. elokuuta 2014) oli yhdysvaltalainen uimahyppääjä ja olympiamitalisti.


title: Samuel Hall

text: Hall saavutti 3 metrin ponnahduslaudalta olympiahopeaa Roomassa 1960 sekä Pan-Amerikan kisojen hopeaa Chicagosta 1959.


title: Samuel Hall

text: Hall kuoli 77-vuotiaana 11. elokuuta 2014.


title: Bank Hapoalim

text: Bank Hapoalim on Tel Avivin pörssiin listattu pankki, joka on Israelin suurin.


title: Bank Hapoalim

text: Danske Bank lisäsi Hapoalimin mustalle listalleen, koska israelilaispankki rahoittaa siirtokuntien rakentamista palestiinalaisalueilla.


title: Jackie Milburn

text: Jackie Milburn (11. toukokuuta 1924 Ashington, Northumberland, Iso-Britannia – 9. lokakuuta 1988 Ashington, Northumberland, Iso-Britannia) oli englantilainen entinen jalkapalloilija. Hyökkääjänä pelannut Milburn on Newcastle Unitedin seurahistorian kaikkien aikojen toiseksi paras maalintekijä. Urheilu-uransa jälkeen Englannin jalkapallomaajoukkueessa myös pelannut Milburn toimi News of the World -lehden urheilutoimittajana.


title: Jackie Milburn

text: Jackie Milburn syntyi Ashingtonissa, Northumberlandin kreivikunnassa vuonna 1924. Hänen vanhempansa olivat Annie Thompson ja Alexander Milburn. Hänen isänsä Alexander työskenteli paikallisessa hiilikaivoksessa. Milburn lopetti koulunkäynnin neljätoistavuotiaana ja muutti Dorkingin kaupunkiin paikallisen maanomistajan palvelukseen. Pian hänen kuitenkin siirtyi takaisin Ashingtoniin ja sai töitä kaupasta. Täytettyään kuusitoista vuotta Jackie Milburn siirtyi työskentelemään Ashington Coal Companyn palvelukseen paikalliseen hiilikaivokseen.


title: Jackie Milburn

text: Vapaa-aikansa Milburn vietti jalkapalloilun parissa pelaten paikallisissa amatöörijoukkueissa. Jalkapallo oli Jackie Milburnille luonnollinen valinta harrastukseksi, sillä Milburnin serkuista tunnettuja jalkapalloilijoita olivat Jack Milburn, George Milburn, Jimmy Milburn ja Stan Milburn. Lisäksi Jackie Milburnin serkun Cissien molemmat pojat Jack Charlton ja Bobby Charlton nousivat myöhemmin tunnetuiksi jalkapalloilijoiksi, jotka esiintyivät myös Englannin jalkapallomaajoukkueessa.


title: Jackie Milburn

text: Amatöörijoukkueissa nuoren Jackie Milburnin nopeus ja maalintekokyky alkoivat nousta esille ja huomio Newcastlen alueella alkoi nousta. Vuonna 1943 Newcastlen Wilf Taylor havaitsi 19-vuotiaassa Milburnissa hyvän jalkapalloilijan merkkejä. Pian Newcastle United kutsui Milburnin seuraan koeajalle. Ensimmäisessä ottelussaan Newcastlen paidassa Milburn teki kaksi maalia ja seuraavassa ottelussa Milburn onnistui tekemään jo kuusi maalia. Newcastlen manageri Stan Seymour tarjosi Milburnille sopimusta ja lopulta neuvottelujen jälkeen Milburn allekirjoitti sopimuksen Newcastlen kanssa. Sopimukseen sisältyi kymmenen punnan allekirjoituspalkkio sekä ottelukohtainen puolentoista punnan palkkio jokaista pelattua ottelua kohden.


title: Jackie Milburn

text: Toisen maailmansodan päätyttyä Englannin jalkapallosarjat käynnistyivät uudelleen kaudella 1946–1947. Newcastle United jatkoi Englannin 2. divisioonassa tavoitteenaan nousta 1. divisioonaan. Sarjanousua tavoittelevassa Newcastlessa erityisesti hyökkäyksessä riitti leveyttä. Lokakuussa 1946 Newcastlen hyökkäys vahvistui edelleen Newcastlen manageri Stan Seymourin hankkiessa seuraan hyökkääjä Len Shackletonin ennätysmäisellä 13 000 punnan siirtosummalla. Siirron jälkeen Newcastlessa peliajasta kilpailivat neljä hyökkääjää eli Len Shackleton, Ernie Taylor, Charlie Wayman ja Jackie Milburn. Heti ensimmäisessä ottelussaan Len Shackleton teki kuusi maalia, kun Newcastle voitti Newport Countyn 13-0. Hyökkäyspään ylitarjonnan takia manageri Seymour ryhtyi peluuttamaan nopeaa ja juoksuvoimaista Jackie Milburnia laitalinkkinä. Newcastlen ensimmäinen kausi 2. divisioonassa 2. maailmansodan jälkeen sujui kohtalaisesti. Kaivattua sarjanousua 1. divisioonaan ei kuitenkaan saavutettu, sillä seura sijoittui vasta viidenneksi 2. divisioonassa. FA Cupissa Newcastle eteni aina välieriin asti, jossa Charlton Athletic voitti Newcastlen 4–0. Jackie Milburnin osalta ensimmäinen kausi Newcastlessa sujui hyvin ja hänen sopeutui joukkueeseen. Laitalinkkinä Milburn onnistui myös hyvin maalinteossa, sillä kauden 24 ottelussa syntyi 7 maalia.


title: Jackie Milburn

text: Seuraavalla kaudella 1947–1948 Newcastlen uudeksi manageriksi nimitettiin George Martin. Lokakuussa 1947 hyökkääjä Charlie Wayman siirtyi Newcastlesta Southamptoniin. Waymanin siirron jälkeen Milburn siirtyi laitalinkistä hyökkääjäksi ja sai pelipaitansa uudeksi pelinumerokseen arvostetun numeron 9, jolla esimerkiksi maineikas hyökkääjä Hughie Gallacher oli jo pelannut Newcastlessa 1920-luvulla. Milburn vakiinnutti paikkansa hyökkäyksessä ja onnistui tekemään pelaamissaan 39 ottelussa 20 maalia. Kausi oli myös koko seuralle menestykäs, sillä kauden päätteeksi Newcastle nousi takaisin 1. divisioonaan. Sarjanousun jälkeinen kausi 1948-1949 sujui 1. divisioonassa loistavasti, kun Newcastle sijoittui neljänneksi sarjassa. Joukkueen tärkeimmiksi pelaajiksi nousivat Jackie Milburn ja Newcastlen uusi hankinta, chileläinen hyökkääjä George Robledo. Seuraavalla kaudella 1949-1950 Newcastle sijoittui 1. divisioonassa viidenneksi Milburnin ja Robledon muodostaessa jälleen vaarallisen hyökkäyskaksikon. Kaudesta 1950–1951 muodostui myös menestyksekäs. Newcastle pysyi koko kauden 1. divisioonan kärkisijoilla sijoittuen lopulta sarjassa neljänneksi Robledon ja Milburnin johdolla. Newcastle eteni myös pitkästä aikaa FA Cupin finaaliin. Finaalissa Blackpool hävisi Newcastlelle 2-0 Jackie Milburnin tehdessä ottelun molemmat maalit johdattaen Newcastle FA Cupin voittoon ensimmäistä kertaa urallaan.


title: Jackie Milburn

text: Newcastlen seuraavasta kaudesta 1951–1952 muodostui myös menestyksekäs. George Robledo teki kauden aikana 33 maalia voittaen 1. divisioonan maalikuninkuuden. Jackie Milburn pelasi myös erinomaisesti viimeistelen kauden aikana 25 maalia. Huolimatta hyökkääjien hyökkäyspään tehoista Newcastle ei kuitenkaan sijoittunut 1. divisioonan kärkipäähän vaan sijoittui vasta kahdeksanneksi. FA Cupissa Newcastle eteni jälleen FA Cupin finaaliin Arsenalia vastaan. Finaalissa Arsenalin Wally Barnes loukkaantui parikymmenen peliminuutin jälkeen ja Arsenal joutui taistelemaan sisukkaasti kymmenellä miehellä aina ottelun loppuhetkille asti. Lopulta ottelu ratkasi 84 peliminuutilla Newcastlen George Robledon tekemään 1–0 maaliin. Newcastle United saavutti näin historiansa viidennen FA Cupin voiton ja Jackie Milburnin uransa toisen FA Cupin voiton.


title: Jackie Milburn

text: Kausi 1952–1953 muodostui vaikeaksi sekä Newcastlelle että Jackie Milburnille. Milburn kärsi kauden aikana polvivaivoista ja pelasi vain 16 ottelua. Newcastle sijoittui 1. divisioonassa vasta kuudennelletoista sijalle. Kauden 1952-1953 jälkeen Jackie Milburnin ja George Robledon yhteinen aika Newcastlessa päättyi. Robledon siirtyi pelaamaan seuraavaksi kaudeksi Chilen pääsarjassa pelaavan Colo-Colon joukkueeseen.


title: Jackie Milburn

text: Seuraava kohokohta Jackie Milburnin uralla oli kaudella 1954–1955, kun Newcastle eteni kolmatta kertaa 1950-luvulla FA Cupin finaaliin, jossa vastustajana oli Manchester City. Jackie Milburn vei Newcastlen johtoon heti ottelun alussa. Manchester Cityn Jimmy Meadows loukkaantui ensimmäisellä jaksolla ja Manchester City jatkoi peliä kymmenellä pelaajalla. Taivaansinisten Bobby Johnstone tasoitti finaalin miesalivoimasta huolimatta. Toisella puoliajalla Bobby Mitchell vei Newcastlen johtoon ja George Hannah teki Newcastlen kolmannen maalin. FA Cupin voitto oli Newcastlen ja Jackie Milburn kolmas viidessä vuodessa.


title: Jackie Milburn

text: Kaudella 1955–1956 Jackie Milburnin ura alkoi kääntyä selvään laskuun. Hän ei ollut enää yhtä nopea kuin aikaisemmin. Osaltaan juoksuvoimaisuutta heikensi Milburnin runsas tupakointi. Kunnon heikentyessä Milburn alkoi myös menettämään itseluottamustaan. Kesällä 1957 Milburn päätti siirtyä pois Newcastlesta. Pohjois-Irlannin pääsarjassa pelannut Linfield tarjosi Milburnille pelaajamanagerin paikkaa viiden vuoden sopimuksella. Milburn hyväksyi tarjouksen ja päätti näin hienon uransa Newcastlessa.